title: Potaatit

text:
Potaatit- sarjakuvan päähahmot ovat perunoita, jotka elävät pellolla.
Sarjakuva koostuu suomalaisuuteen liittyvistä yleistyksistä, kiltistä huumorista ja pienistä oivalluksista. Potaattien tyyli on naivistinen ja hyväntuulinen.
Potaatit kertovat humoristisesti elämän perusasioista, kuten perheen perustamisesta, parisuhteesta ja lapsista.


title: Tinchy Stryder

text: Kwasi Danquah III (s. 14. syyskuuta 1986 Accra, Ghana), tunnetaan paremmin taiteilijanimeltään Tinchy Stryder, on ghanalais-brittiläinen hip hop -muusikko. Hänen tunnettuja kappaleitaan ovat muun muassa "Number One" (mukana N-Dubz), "You Are Not Alone", "Take Me Back" (mukana Taio Cruz) ja "Stryderman".


title: Softball kesäolympialaisissa 2004

text: Vuoden 2004 kesäolympialaisten softball järjestettiin 14. – 23. elokuuta 2004. Tämä oli kolmas kerta kun laji oli mukana olympialaisten ohjelmassa. Softball järjestettiin ainoastaan naisille. Mukana oli 118 osanottajaa kahdeksasta eri maasta. Pelit pelattiin Helliniko Olympic Complex'ssa Ellinikonissa.


title: Aiju Salminen

text: Aiju Salminen (s. 1979 Jyväskylä) on suomalainen kuvittaja, sarjakuvapiirtäjä, animaatio-ohjaaja ja kuvataiteilija.


title: Aiju Salminen

text: Salminen valmistui Turun taideakatemian animaation koulutusohjelmasta vuonna 2005. Hänen piirrosanimaationsa "Karaoke" voitti vuonna 2004 pääpalkinnon Arktisen upeeta -elokuvafestivaaleilla. Vuonna 2003 hän sai samoilla festivaaleilla kunniamaininnan animaatiosta "Treevil".


title: Aiju Salminen

text: Salminen on kuvittanut muun muassa lasten- ja nuortenkirjoja. Vuonna 2015 Tittamari Marttisen kirjoittama ja Salmisen kuvittama lastenkirja "Ikioma perheeni" sai Arvid Lydecken -palkinnon.


title: Aiju Salminen

text: "Helsingin Sanomat" julkaisi Salmisen "Potaatit"-sarjakuvaa Nyt-liitteessä kaksi vuotta. Ne julkaistiin samannimisenä albumina vuonna 2010. Salmisen sarjakuvia on julkaistu myös Voima- ja Lehtiset-lehdissä. Vuonna 2008 Salminen tuurasi Jubaa "Viivin ja Wagnerin" piirtäjänä tämän sairauslomalla. Hän on myös värittänyt samaa sarjakuvaa aiemmin.


title: Aiju Salminen

text: Salminen toimii verkkotaidegalleria Tabulalandin galleristina ja kuraattorina.


title: Confluence

text: Confluence on australialaisen Atlassian-ohjelmistoyrityksen kehittämä ja markkinoima organisaatiowikiohjelmisto. Se on verkkosivusto, jonka sisältöä käyttäjät voivat itse muokata verkkoselaimellaan, mikäli sivun luoja on antanut heille siihen oikeudet. Confluencessa on kiinnitetty huomiota erityisesti yrityskäytössä tarvittaviin ominaisuuksiin, kuten käyttöoikeuksien hallintaan ja integroitavuuteen. Confluencen kehittäjä Atlassian on australialainen vuonna 2002 perustettu ohjelmistoyritys, jolla on yli 17 000 asiakasta yli 140 maassa. Confluencen ohella Atlassianin tuotteita on muun muassa tehtävänhallintaan tarkoitettu Jira.


title: Confluence

text: Confluence-wikiin voidaan luoda dokumentteja käyttäen yksinkertaista merkintäkieltä ja selainta. Confluencessa on käytössä myös tekstinkäsittelyohjelmista tuttu WYSIWYG-editori, jota käyttämällä sivujen muokkaaminen on tehty helpoksi, kun ei tarvita erityistaitoja tai erillisiä ohjelmia. Editori mahdollistaa kuvien, taulukoiden, matemaattisten yhtälöiden ja jopa hieroglyfien lisäämisen wikisivuille.


title: Confluence

text: Yksi sivu Confluence-wikissä on ”wikisivu”, ja se voi kuulua yhteen "wikialueeseen", työtilaan. Yhdessä wikissä voi olla useita alueita, joilla kullakin voi olla erilainen ilme ja käyttäjäjoukko: avoimuutta voidaan tarvittaessa rajata. Kukin wikialue toimii kuin itsenäinen wiki: niillä on omat oma ylläpitäjänsä, jotka voivat erikseen määritellä wikialueen asetuksia (esim. käyttäjäoikeuksia). Wikialueella on myös omat uutisensa (news), kommenttinsa sekä verkkosyötteensä.


title: Confluence

text: Confluence-wikit ovat maailmanlaajuisia puoliavoimia järjestelmiä, minkä vuoksi ne sopivat erityisen hyvin yhteisölliseen ja prosessuaaliseen tiedon tuottamiseen ja käsittelyyn esimerkiksi opiskelussa ja opetuksessa, tutkimuksessa, hallinnossa, tuotekehityksessä ja viestinnässä.


title: Confluence

text: Confluencen versio 1.0 julkaistiin 25. maaliskuuta 2004. Sen tavoite oli olla sovellus, jossa oli otettu huomioon yrityksen tietämyksenhallintaan liittyvät vaatimukset menettämättä olennaista: wikiprosessin yksinkertaisuutta. Myöhemmissä versioissa Confluencesta on kehittynyt integroitava yhteistyöalusta, joka on mukautettu toimimaan yhdessä JIRAn ja muiden Atlassianin ohjelmistotuotteiden kanssa, jotka ovat Fisheye, Clover, Crucible, Bamboo ja Crowd. Vuonna 2014 julkaistiin Confluence Data Center, joka auttaa kuormituksen tasapainotuksessa.Kirjassa "Social Media Marketing for Dummies" Confluencea pidettiin "nousevana ja paikkansa pian vakiinnuttavana organisaation sisäisenä sosiaalisena ohjelmistona". "Wikis for Dummies" -kirjassa sitä taas kuvailtiin sanoin "yksi suosituimmista wikialustoista yrityskäytössä", "helppo asentaa ja käyttää" ja "poikkeus sääntöön, jonka mukaan wiki-ohjelmistojen hakuominaisuudet eivät toimi hyvin".


title: Confluence

text: "eWeek" luetteli Confluencen käyttötapoja: yritysten perusviestintä, yhteistyötilat tiedonvaihtoon, sosiaalinen verkostoituminen, henkilökohtaisten tietojen hallinta ja projektinhallinta. Saksalainen "ComputerWoche IDG Business Media" -sanomalehti vertasi sitä Microsoft SharePointiin ja piti sitä "hyvä lähtökohtana" sosiaaliselle yritysyhteistyöalustalle, kun taas SharePoint sopi sen mukaan paremmin yrityksille, joilla järjestelmällisemmät prosessit.


title: Amerikkalainen jalkapallo kesäolympialaisissa 1932

text: Amerikkalainen jalkapallo oli näytöslajina kesäolympialaisissa 1932 Los Angelesissa ensimmäistä ja toistaiseksi viimeistä kertaa. Pelejä pelattiin vain yksi, 8. elokuuta 1932. Vastakkain olivat Yhdysvaltain länsirannikko ja itärannikko. Länsirannikon joukkue koostui kolmen yliopiston, Stanfordin, Etelä-Kalifornian ja Kalifornian Berkeleyn yliopistojen opiskelijoista. Itärannikon joukkue puolestaan koostui Harvardin, Yalen ja Princetonin yliopistojen opiskelijoista. Ottelu pelattiin Los Angeles Memorial Coliseum'ssa, ja siellä oli mukana 60 000 katsojaa seuraamassa peliä. Länsirannikko voitti ottelun 7–6.


title: Tulitangarat

text: Tulitangarat ("Piranga") on kardinaalien heimoon kuuluva varpuslintusuku. Aiemmin suku luokiteltiin tangaroiden heimoon. Tulitangaroiden sukuun kuuluu BirdLifen mukaan yhdeksän lajia.


title: Speculaas

text: Speculaas on perinteinen hollantilainen ja belgialainen piparkakkua muistuttava maustekeksi, jollaisia on syöty perinteisesti Pyhän Nikolauksen päivän aattona. Belgiassa samankaltainen keksi tunnetaan myös ranskankielisellä nimellä spéculoos ja Saksassa Westfalenissa ja Reininmaalla nimellä Spekulatius.


title: Speculaas

text: Keksit ovat tyypillisesti kuvioituja. Perinteisesti nämä kuvat ovat olleet peräisin Pyhän Nikolauksen legendasta.


title: Speculaas

text: Nykyisin speculaaseja syödään jouluajan lisäksi ympäri vuoden. Suomessa niitä myy ainakin Ruokakesko Euro Shopper -tuoteryhmässään sekä nykyään (vähän ennen joulua) Lidl.


title: Diana (täsmennyssivu)

text: Diana voi tarkoittaa seuraavia:


title: Saukko-laivasto

text: Saukko-laivasto oli rymättyläläinen sillilaivasto, joka toimi 1940-luvulta vuoteen 1975. Saukko-laivasto oli tunnetuin sillilaivasto suomessa sotien jälkeen.


title: Saukko-laivasto

text: Saukko-laivasto teki ensimmäisen pyyntimatkan Islantiin 1940- ja 1950-luvun vaihteessa. Kaukaisimmillaan laivasto pyysi Jan Mayenissä. Sillikantojen heikentyessä Islannissa 1960-luvulla, siirtyi Saukko-laivasto Norjan ja Pohjanmeren vesille. 2–3 kuukauden pituiset pyyntimatkat tehtiin kesällä ja loppusyksyllä. Tuohon aikaan Silli oli usein loppunut Suomesta, joten Saukko-laivaston paluuta ja sen vaiheita seurattiin myös tiedotusvälineissä. Saukko-laivaston saapuminen sillilastissa Röölään oli vuosittain suuri tapahtuma, jota uutisoitiin myös valtakunnallisesti. Toiminta loppui vuonna 1975, kun Suomi ei enää uusinut kansainvälisiä kalastussopimuksiaan. Laivastoon kuului parhaimmillaan neljä Saukko-alusta.


title: Saukko-laivasto

text: Nykyään Saukko-laivaston irtaimistoa on nähtävillä Silliperinnekeskus Dikselissä Röölässä, Naantalissa. Silliperinnekeskuksen perusajatuksen kehitteli Tauno Saarni vuonna 2003. Hän oli Saukko-laivaston viimeinen omistaja.


title: Saukko-laivasto

text: Sillinjalostus yritys Boyfoodin siirryttyä Röölään, ja sen tuotua silliä ensimmäisen kerran vuonna 1990, alettiin vuosittain pitämään Sillimarkkinoita Röölässä. Sillimarkkinat pidettiin alkukesästä, ja ne olivat perinteinen kesätapahtuma, jossa sillilaivojen saapumista juhlitaan uuden perunan ja viihde-esiintyjien kanssa. Tapahtuma on tunnettu Turun alueella ja siihen osallistui vuosittain tuhansia ihmisiä.


title: Sarah Natochenny

text: Sarah Natochenny (s. 20. syyskuuta 1987 Forest Hills, New York) on yhdysvaltalainen ääninäyttelijä ja malli, joka tunnetaan Ash Ketchumin englanninkielisenä äänenä Pokémonin yhdeksännestä tuotantokaudesta lähtien.


title: Sarah Natochenny

text: Natochenny opiskeli näyttelemistä Lee Strasberg Theatre Institutessa vuosina 2000-2004. Hän näytteli valmistumisen jälkeen aluksi teatterissa ja lyhytelokuvissa, kunnes vuonna 2006 tuli valituksi Pokémon-sarjan päähahmon Ash Ketchumin uudeksi ääneksi Veronica Taylorin tilalle, kun englannin kielelle lisenssoinut 4Kids Entertainment luovutti oikeudet The Pokémon Company Internationalille. Sittemmin Natochenny on ääninäytellyt myös muutamissa videopeleissä ja enimmäkseen Pokemon aiheisissa elokuvissa.


title: Sarah Natochenny

text: Ääninäyttelemisen ohella Natochenny työskentelee mallina pääkirjoitusten kuvissa, mutta ei tee glamour tai muita vähäpukeisia mallin töitä.


title: Smaragditangarat

text: Smaragditangarat ("Chlorochrysa") on tangaroiden heimoon kuuluva varpuslintusuku. Smaragditangaroiden sukuun kuuluu BirdLifen mukaan kolme lajia.


title: Kauneimmat valssit

text: Kauneimmat valssit on Erkki Junkkarisen albumi vuodelta 1976. Tästä albumista Junkkarinen sai yhden kultalevyistään.


title: Kappale kauneinta Suomea

text: Kappale kauneinta Suomea on Erkki Junkkarisen albumi vuodelta 1977. Tämä levy toi Junkkariselle yhden hänen kultalevyistään. Levyn nimikkokappale on tunnettu sen alkuun kuuluvasta vihellyksestä. Reino Markkulan säveltämä ja Juha Vainion sanoittama Lappeenrantaan-humppa oli 1970- ja 1980-luvuilla järjestettyjen, Heikki Hietamiehen juontamien Lappeenrannan humppafestivaalien tunnussävel.


title: Sireenien aikaan

text: Sireenien aikaan on Erkki Junkkarisen albumi vuodelta 1978.


title: Tulisuudelma (Erkki Junkkarisen albumi)

text: Tulisuudelma on Erkki Junkkarisen albumi vuodelta 1978.


title: Byromin järjestelmä

text: Byromin järjestelmä on englantilaisen John Byromin 1700-luvun alussa kehittämä pikakirjoitusjärjestelmä, jota pidetään yhtenä 1700-luvun merkittävimmistä pikakirjoitusjärjestelmistä. Sen muunnelmia julkaistiin vielä 1800-luvun puolellakin. Järjestelmän tunnetuimpia käyttäjiä olivat metodistiliikkeen perustaja John Wesley ja hänen veljensä Charles Wesley.


title: Byromin järjestelmä

text: Järjestelmä julkaistiin painettuna ensimmäisen kerran vasta vuonna 1767, neljä vuotta Byromin kuoleman jälkeen.


title: Byromin järjestelmä

text: John Byromin tutustumisesta pikakirjoitukseen on kerrottu erilaisia versioita. Pikakirjoitushistorioitsijat Olof W. Melin ja E. H. Butler pitävät todennäköisimpinä kuvausta, joka julkaistiin vuoden 1767 oppikirjassa. Byrom työskenteli yhdessä Tom Sharpin, Yorkin arkkipiispan pojan, kanssa pikakirjoitusjärjestelmän kehittämiseksi. Järjestelmässä oli kuitenkin ongelmia, ja he hylkäsivät sen. Byrom näki kuitenkin tarpeen pikakirjoitukselle, ja pyrki oppimaan aiheesta kaiken minkä pystyi.


title: Byromin järjestelmä

text:
Byrom asetti pikakirjoitusjärjestelmälle viisi vaatimusta:
Niiden perusteella Byromia kutsuttiin jo 1700-luvulla "rationaalisen pikakirjoituksen isäksi".


title: Byromin järjestelmä

text:
Vuoteen 1720 mennessä hän oli laatinut oman järjestelmänsä ja ryhtyi opettamaan sitä.
Opetuksen hinta oli 5 guineaa, joka oli tuolloin merkittävä summa, ja vain harvoilla oli siihen varaa. Byrom sai pikakirjoituksen opettamisen kautta useita vaikutusvaltaisia tuttavia ja sitä kautta itselleenkin vaikutusvaltaa. Byrom ei julkaissut järjestelmästään oppikirjaa lainkaan, vaikka hänen tuttavapiirinsä ja oppilaansa yrittivät suostutella häntä siihen.


title: Byromin järjestelmä

text: Vuonna 1742 Britannian parlamentti myönsi Byromille 21 vuodeksi yksinoikeuden järjestelmänsä opettamiseen ja julkaisemiseen.


title: Byromin järjestelmä

text: Byromin järjestelmässä konsonanteille on omat merkkinsä. Merkkeinä on suoria viivoja, kaaria, sekä näihin yhdistettyjä silmukoita. Vokaalit merkitään pisteillä konsonanttimerkkien viereen tietyille paikoille.


title: Byromin järjestelmä

text: Konsonanttimerkit on valittu siten, että peräkkäin usein esiintyvät konsonantit olisi helppo liittää toisiinsa. Muutamille konsonanteille on kaksi tai kolme vaihtoehtoista merkkiä, jotta eri tilanteisiin voitaisiin valita mahdollisimman hyvin sopiva merkki. "F":lle ja "v":lle käytetään samaa merkkiä, samoin "s":lle ja "z":lle. Konsonanttimerkeistä muodostuu sanan runko, ja se voidaan kirjoittaa kokonaisuudessaan nostamatta kynää merkkien välillä.


title: Byromin järjestelmä

text: Vokaalien merkitsemiseen on konsonanttimerkkien ympärillä kymmenen mahdollista paikkaa, joihin voidaan merkitä piste: viidelle eri vokaalille (a, e, i, o, u) kullekin kaksi paikkaa, joilla merkitään vokaalin esiintyminen joko konsonanttia ennen tai sen jälkeen. Käytännössä nopeasti kirjoitettaessa sanan keskellä olevat vokaalit jätettiin kuitenkin merkitsemättä.


title: Byromin järjestelmä

text:
Lyhyissä, vain vaakasuuntaisia merkkejä (esimerkiksi "s", "n" ja "m") sisältävissä sanoissa voidaan vokaali
"a", "i" tai "u" osoittaa kirjoittamalla sana kolmelle eri korkeudelle.


title: Byromin järjestelmä

text: Joitakin yleisiä sanoja ja sanojen alku- ja loppuosia voidaan merkitä kirjoittamalla konsonanttimerkki yksinään, tai sanan alkuun tai loppuun hiukan muusta osasta erilleen. Esimerkiksi t:n merkki yksinään tarkoittaa "the", sanan alussa "trans-" ja sanan lopussa "-ity".


title: Byromin järjestelmä

text: Byromin järjestelmästä julkaistiin useita muunnelmia 1700- ja 1800-luvuilla. Ensimmäinen julkaisi John Palmer vuonna 1774 teoksessa "A New Scheme of Shorthand". Tunnetuimpia olivat Thomas Molineux'n ja William Gawtressin julkaisemat. Erityisesti Molineux'n oppikirja ja harjoituskirja vaikuttivat siihen, että Byromin järjestelmä säilytti asemansa niin pitkään.


title: Byromin järjestelmä

text: Byromin järjestelmän myötä englanninkielisissä pikakirjoitusjärjestelmissä tuli vallitsevaksi käytännöksi sanojen koostuminen konsonanttien merkeistä ja vokaalien merkitseminen pisteillä. Myöhemmin Taylorin ja Pitmanin järjestelmät jatkoivat samaa linjaa.


title: Byromin järjestelmä

text: Byromin järjestelmästä julkaistiin vuonna 1817 myös saksankielinen versio, nimellä "Anwendung der Kurzschrift der englischen Schnell-Schrift oder so genannten Short Hand auf die deutsche Sprache". Teos julkaistiin ilman tekijän nimeä, mutta tekijäksi on arveltu Englannissa asunutta saksalaista A. C. Hesseä.


title: Zlatan Ljubijankič

text: Zlatan Ljubijankič (s. 15. joulukuuta 1983 Ljubljana, Jugoslavian sosialistinen liittotasavalta) on slovenialainen jalkapalloilija. Ljubijankič edustaa seurajoukkue tasolla belgialaista KAA Gentiä, mutta on pelannut urallaan myös kotimaassaan NK Domžalen riveissä. Ljubijankič on edustanut myös Slovenian maajoukkuetta 20 ottelun verran. Ensiesiintymisensä maajoukkueessa Ljubijankič teki Kyprosta vastaan 28. helmikuuta 2006. Ljubijankič oli myös Slovenian maajoukkueessa Etelä-Afrikan MM-kilpailuissa tehden yhden maalin.


title: Dannebrogin ritarikunta

text: Dannebrogin ritarikunta on tanskalainen vuonna 1671 perustettu ritarikunta.


title: Dannebrogin ritarikunta

text: Kunniamerkki on jaettu kuuteen luokkaan.


title: Suzuki GSX 1250 FA

text: Suzuki GSX 1250 FA on katettu versio mallista GSF 1250. Se on perusmotoristin pyörä, josta lisävarusteilla saa matkapyörän, jollaista Suzukin valikoimissa ei ole. Pyörä on melko pienikokoinen, istuinkorkeus on 81 cm. Polvikulma on jyrkkä, mikä aiheuttaa pitkillä matkoilla ongelmia.


title: Suzuki GSX 1250 FA

text: Kaupunkiajossa pyörä lähtee hyvin liikkeelle kakkosella. Etukate on matala ja ohjaa ilmavirran rintaan ja voi olla hankala viileällä, alakate vie ilmavirran jalkojen ohi. Muotoilu on vanhahtavaa.


title: Suzuki GSX 1250 FA

text: Nopeus- ja vaihdenäytöt ovat digitaalisia.


title: Kuori (eläinanatomia)

text: Kuori on nilviäisiin kuuluvien kotiloiden ruumiinosa. Kotiloiden kuori on ulkoinen tukiranka, joka ei toimi ainoastaan lihasten kiinnityspisteenä vaan suojaa myös saalistajilta ja mekaaniselta vioittumiselta. Maakotiloille kuori tarjoaa suojaa auringonvaloa ja kuivumista vastaan. Kuori muodostuu enimmikseen kalkista.


title: Vasa-ritarikunta

text: Vasa-ritarikunta () on ruotsalainen ritarikunta, joka perustettiin Kustaa III:n valtakaudella vuonna 1772.


title: Vasa-ritarikunta

text: Kunniamerkki jaetaan viiteen luokkaan. Merkillä palkittiin ensisijaisesti tieteen, taiteen, elinkeinoelämän ja virkauran ansioista. Vuodesta 1975 eteenpäin ritarikunnan kunniamerkkejä ei ole jaettu Ruotsissa toteutetun ritarikuntareformin jälkeen.


title: Pohjantähti-ritarikunta

text: Pohjantähden ritarikunta on ruotsalainen ritarikunta, joka perustettiin Fredrik I:n valtakaudella vuonna 1748.


title: Pohjantähti-ritarikunta

text: Kunniamerkki jaetaan viiteen luokkaan, ja se jaetaan vain ansioituneille ulkomaalaisille. Kunniamerkin kunniamerkkinauha oli perustettaessa täysin musta, mutta sen väritys muutettiin vuonna 1974 siniseksi keltaisin reunuksin. Tuolloin ritarikunnan merkeistä poistettiin myös suurristin ketju.


title: Pohjantähti-ritarikunta

text: Vuodesta 1975 alkaen kunniamerkkejä on jaettu ainoastaan ulkomaalaisille, ei enää Ruotsin kansalaisille. Vuodesta 1995 lähtien kuningas on voinut myöntää arvomerkin myös eräille kuninkaallisen perheen jäsenelle.


title: Pohjantähti-ritarikunta

text: Ritarikunnan tunnuslause on "Nescit Occasum", jolla viitataan Pohjantähteen, joka ei koskaan laske.


title: Miekkaritarikunta

text: Miekkaritarikunta on ruotsalainen sotilasritarikunta, joka perustettiin Fredrik I:n valtakaudella vuonna 1748.


title: Miekkaritarikunta

text: Kunniamerkki jaetaan viiteen luokkaan. Sen suurristiin liittyy erikoisluokka, joka jaetaan vain sotilaallisista ansioista. Erikoisluokan tunnuksena on pieni miekka. Viimeisin suomalainen, joka on saanut tämän suurristin erikoisluokan oli marsalkka Mannerheim, joka sai suurristinsä 4. kesäkuuta 1942.


title: Miekkaritarikunta

text: Myös jalkaväenkenraali Adolf Ehrnrooth sekä muutama muu suomalainen kenraali palkittiin suurristillä.


title: Miekkaritarikunta

text: Miekkaritarikunta lakkautettiin käytännössä vuonna 1974 tehdyllä päätöksellä, jolloin se laitettiin "lepäämään". Sen jälkeen ritarikunnan merkeillä ei ole palkittu ruotsalaisia eikä ulkomaalaisia.


title: Viulukonsertto nro 2 (Bruch)

text: Max Bruch sävelsi toisen viulukonserttonsa d-mollissa (op. 44) noin vuonna 1878 ja omisti sen Pablo de Sarasatelle. Teoksen kantaesitti Sarasate Lontoossa marraskuussa 1878. Orkesteria johti säveltäjä itse.


title: Viulukonsertto nro 2 (Bruch)

text: Teos koostuu kolmesta osasta:


title: Pyhän Annan ritarikunta

text: Pyhän Annan ritarikunta on venäläinen ritarikunta, jonka Holstein-Gottorpin herttua Kaarle Fredrik perusti vuonna 1735 vaimonsa, Pietari Suuren tyttären Anna Petrovnan muistoksi.


title: Pyhän Annan ritarikunta

text: Ritarikunnan liitti vuonna 1797 Venäjän kunniamerkkijärjestelmään Paavali I.


title: Kotkan Ansioritarikunta

text: Kotkan Ansioritarikunta () on saksalainen ritarikunta, joka perustettiin vuonna 1937.


title: Kotkan Ansioritarikunta

text: Alun perin ritarikunta perustettiin kuusiluokkaisena, mutta se sai lopullisen luokkajakonsa ja sääntönsä vuonna 1943. Tässä yhteydessä siirryttiin seitsemänluokkaiseen jakoon. Lisäksi ritarikunnalla on kaksi mitaliluokkaa.


title: Kotkan Ansioritarikunta

text: Kaksi suomalaista on saanut ritarikunnan korkeimman kunniamerkin, kultaisen suurristin (Großkreuz des Deutschen Adlerordens in Gold). Risto Rytille se myönnettiin 20.4.1942 ja marsalkka Mannerheimille hänen 75-vuotissyntymäpäivänään 4.6.1942.


title: Mahdoton illallinen

text: Mahdoton illallinen ("Dinner: Impossible") on yhdysvaltalainen televisiosarja, jossa pyritään valmistamaan illallinen lähes mahdottomissa olosuhteissa ja säädetyn ajan puitteissa. Ateria valmistetaan yleensä suurelle ihmisjoukolle. Sarjan isäntinä ovat olleet Robert Irvine ja Michael Symon.


title: Mahdoton illallinen

text: Sarjan ensimmäinen jakso esitettiin Yhdysvalloissa Food Network -kanavalla 24. tammikuuta 2007. Suomessa sarjaa on esitetty JIM-kanavalla.


title: 222P/LINEAR

text: 222P/LINEAR on Aurinkoa keskimäärin 2,86 AU:n etäisyydellä kiertävä Jupiterin ryhmän jaksollinen komeetta. Komeetta löydettiin LINEAR-ohjelmalla vuonna 2004.


title: Jalapeno

text: Jalapeno (joskus virheellisesti "jalopeno") on paprikalajike, jota käytetään ruokien maustamiseen. Se on kotoisin Meksikon itärannikon tuntumassa sijaitsevasta Jalapan kaupungista ja on suosittua erityisesti Yhdysvalloissa. Se on 5–7 cm pitkä, leveähkö kartiomainen, vihreä tai punainen hedelmä, joka on kärjestään pyöreä. Texasissa ja Meksikossa sitä syödään tuoreena.


title: Jalapeno

text: Jalapenoa on Suomessa saatavana säilöttynä, ja sitä käytetään texmex-ravintoloissa ja pizzerioissa. Hyvin varustetuissa ruokakaupoissa sitä on yleensä myös tuoreena.


title: Jalapeno

text: Scovillen asteikolla jalapeñon tulisuus on 2 500–8 000 yksikköä.


title: 3D/Biela

text: 3D/Biela tai Bielan komeetta oli Aurinkoa kiertävä jaksollinen komeetta, jonka löysi Jacques Leibax Montaigne vuonna 1772. Wilhelm von Biela löysi komeetan uudemman kerran vuonna 1826 ja tajusi sen jaksollisuuden. Komeettaa ei enää löydetty vuoden 1852 syyskuun jälkeen, jolloin sen oli havaittu hajonneen kahteen osaan.


title: 3D/Biela

text:
Komeettaa etsittiin vuosina 1859 ja 1865. Vuonna 1872 nähtiin sen sijaan suuri meteorisade, kuten myös marraskuussa vuosina 1885 ja 1892.
Meteoriparvi sai nimen Bielidit, ja se tunnetaan nykyisin andromedidien parvena Andromedan tähdistön mukaan, josta meteorit näyttävät tulevan syttyessään ns. tähdenlennoiksi. Parven maksimi on 16. - 17. marraskuuta, jolloin näkyy n. 5 meteoria tunnissa.Viitteet


title: Xalapa

text: Xalapa eli Jalapa on kaupunki Itä-Meksikossa. Se on Veracruzin osavaltion hallinnollinen pääkaupunki. Xalapa on ollut osavaltion pääkaupunki vuodesta 1885. Yliopistokaupunkina se on luovuuden, vireyden ja kulttuurin keskus sammuneen kilpitulivuoren, Cofre de Peroten, 4 282 metriä korkean huipun juurella. Kaupungista on saanut nimensä paprikoihin kuuluva jalapeño-kasvi. El Lenceron lentoasema sijaitsee kaupungin lähistöllä.


title: Fanaero-Chile

text: Fanaero-Chile oli Chilen valtion omistama lentokonetehdas.


title: Fanaero-Chile

text: Se perustettiin vuonna 1953 Fábrica Nacional de Aéronaves-nimellä. Se sijaitsi Los Cerrillosin lentokentällä, mutta myöhemmin siirrettiin Rancaguaan. Tehdas kehitti peruskoulukoneen Chilen ilmavoimille - Fanaero-Chile Chincol. Konetta tilattiin 50 kappaletta, mutta tehdas ei saanut tuotantoaan pystyyn. Tehdas kehitti prototyypin mös suihkukoneesta ennen kuin tehdas lakkautettiin vuonna 1960.


title: Morten Jensen

text: Morten Jensen (s. 2. joulukuuta 1982 Lynge) on tanskalainen pituushyppääjä.


title: Morten Jensen

text: Hän karsiutui Madridin sisäratojen EM-kilpailuissa 2005 ja Moskovan sisäratojen MM-kilpailuissa 2006 sekä Göteborgin EM-kilpailuissa 2006, joissa hän osallistui myös 200 metrille karsiutuen puolivälierissä. Vuonna 2007 hän karsiutui Birminghamin sisäratojen EM-kilpailuissa ja Osakan MM-kilpailuissa, seuraavana vuonna Pekingin olympialaisissa sekä vuonna 2009 Torinon sisäratojen EM-kilpailuissa ja Berliinin MM-kilpailuissa. Pariisin sisäratojen EM-kilpailuissa 2011 hän sai pronssia tuloksella 800.


title: Morten Jensen

text: Hänen ennätyksensä on 825 cm, jonka hän hyppäsi Göteborgissa 3. heinäkuuta 2005. Sisäradoilla hän on hypännyt 818 cm niin ikään Göteborgissa 8. helmikuuta 2006. Hänen muita ennätyksiään ovat 100 metrin 10,29 s ja 200 metrin 20,75. Sisäradoilla hän on juossut 60 metriä aikaan 6,80 s ja 200 metriä aikaan 21,17 s. Sekä ulko- että sisäratojen pituustulokset ovat Tanskan ennätyksiä, kuten myös ulkoratojen 100 metrin ja sisäratojen 200 metrin ajat.


title: ENAER

text: ENAER on Chilen valtion omistama lentokonetehdas, joka perustettiin vuonna 1984.


title: ENAER

text: Chilen ilmavoimiin perustettiin erityinen huolto-osasto vuonna 1930, "Maestranza Central de Aviación" (ilmailun keskuskorjaamo). 16. maaliskuuta 1984 se yhtiöitettiin ENAERiksi ("Empresa Nacional de Aeronáutica de Chile"). Chilen ilmavoimat rahoittivat myös yhtiön yhtiöittämisen vaatiman pääomapanostuksen.


title: ENAER

text: 1980-luvun alussa yhtiö solmi sopimuksen yhdysvaltalaisen Piper Aircraft -yhtiön kanssa. Piper laajensi Chilessä tehtävää Douglas DC-3 Dakota -koneiden huoltoa, jota tehtiin Chilen ilmavoimille, koskemaan yksityisiä DC-3-koneita. ENAER alkoi valmistaa yksittäisiä Piper Archer- ja Piper Warrior -yleisilmailulentokoneita. Tämä laajeni Piper Saratogaan pohjautuvan T-35 Pillán sotilaskoulukoneen valmistukseen.


title: .wf

text: .wf on Wallis- ja Futunasaarten Internet-maatunnus, jota ylläpitää AFNIC. Tunnus otettiin käyttöön vuonna 1997.


title: Virkateologia

text:
Uudessa Testamentissa kerrotaan kuinka ensimmäinen kristillinen seurakunta syntyi helluntaina, jolloin Pyhä Henki vuodatettiin.
Tätä ennen Jeesus oli kutsunut kaksitoista apostolia. Matt. 10:1-4, joiden tehtävä oli julistaa evankeliumia eli hoitaa saarnavirkaa.
Pappisvirka eli julkinen saarnavirka on kirkon korkein virka Lutherin mukaan. Hän selittää asian niin että kaiken on Kirkossa tapahduttava Jumalan sanan mukaan. Jos nyt jollekulle kristillisessä seurakunnassa annetaan sanan virka, hän saa näin opetusviran ja siis kaikkein korkeimman ja tärkeimmän viran, mitä Kirkossa voi olla. Luther sanoo: " Jos jollekulle uskotaan sanan virka, uskotaan hänelle myös kaikki virat, joita Kirkossa suoritetaan sanan kautta, nimittäin valta kastaa, jakaa ehtollinen, siunata, sitoa tai päästää, rukoilla sekä tuomita. Evankeliumin saarnaamisen virka on näet kaikista korkein; se on oikea apostolinen virka, joka on kaikkien muiden virkojen perustus ja jonka varaan niiden tulee rakentua.
Julkinen saarnavirka perustuu Jumalan säätämykseen, joka ilmenee alkuseurakunnassa apostolien antamissa ohjeissa asettaa uusiin seurakuntiin vanhimmat eli piispat, joiden virkaan kuului huolehtia seurakunnista julkisesti ja yksityisesti Jumalan sanalla. Heidän tulee olla mallikristittyjä, esikuvaksi laumalle ( 1.Piet. 5:3) ja maailmankin silmissä heidän tulee olla hyvämaineisia ( 1.Tim.3:7). Kristinoppituntemuksen ja opetuskykynsä kannalta heidän täytyy omata terve, eli oikea oppi ja kyetä sekä esittämään väitteitä että kumoamaan vastaansanojien väitteet, toisin sanoen oikein opettaman seurakuntaa ja kumoamaan kaikki harhaopettajat ( Tiit. 1:9-11) Heidän ei tule olla kykeneviä ainoastaan hallitsemaan omaa perhettään, vaan myös Jumalan seurakuntaa ( 1 Tim. 3:5), paimentamaan Jumalan seurakuntaa (Apt. 20:28), kaitsemaan laumaa, joka on heidän haltuunsa uskottu (1.Piet. 5:1 ss.), ottamaan huostaansa yksityiset sielut ( Apt.20:31) ja valvomaan sieluja niin kuin ne, joiden on tehtävä siitä tili ( Hepr.13:17).
Kutsuminen julkiseen saarnavirkaan (vocatio). Kirkossa ei kukaan saa julkisesti opettaa eikä hoitaa sakramentteja ilman asianmukaista kutsumista. ( 14 uskonkappale). Jumalan tahto ja säätämys on,että julkiset sananpalvelijat saavat kutsunsa välillisesti kristillisten seurakuntien kautta.


title: Ristinpäivä

text:
Ristinpäivä on yhteisnimitys kahdelle vanhalle kristilliselle juhlapäivälle, joita vietetään tai on vietetty pyhäinjäännöksenä säilytetyn, alkuperäiseksi väitetyn Kristuksen ristin myöhempien vaiheiden muistoksi. "Ristin löytämisen juhlaa" ()
vietettiin katolisessa kirkossa ennen vuotta 1969 3. toukokuuta. "Ristin ylentämisen juhlaa" (, ortodokseilla "Kunniallisen ja eläväksitekevän ristin ylentäminen") vietetään vielä nykyäänkin sekä katolisessa että ortodoksisessa kirkossa 14. syyskuuta.


title: Ristinpäivä

text: Legendan mukaan Pyhä Helena, keisari Konstantinuksen äiti löysi Jerusalemista ristin muotoisen puun, jonka hän uskoi olevan alkuperäinen Kristuksen risti. Tämän jälkeen paikalle rakennettiin Pyhän haudan kirkko, joka vihittiin käyttöön vasta useita vuosia Pyhän Helenan kuoleman jälkeen, 13. syyskuuta 335, minkä jälkeen seuraava päivä julistettiin juhlapäiväksi.


title: Ristinpäivä

text: Helenan löytämää ristiä säilytettiin Pyhän haudan kirkossa vuoteen 614 saakka, jolloin Bysantin–sassanidien sodassa persialaiset ryöstivät sen. Bysantin keisari Herakleios onnistui kuitenkin vuonna 628 hankkimaan sen takaisin, minkä jälkeen hän juhlallisesti pystytti sen jälleen paikoilleen Jerusalemissa.


title: Ristinpäivä

text: Suomessa kumpaakaan ristinpäivää ei ole ainakaan uskonpuhdistuksen jälkeen vietetty pyhäpäivänä. Kuitenkin molemmat olivat almanakassa pitkään merkityt "ristinpäivän" (tai "ristinpäiwän") nimellä, 14. syyskuuta vuoteen 1864 ja 3. toukokuuta vuoteen 1928 saakka. Nämä päivät eivät tuolloin olleet kenenkään nimipäiviä. Molemmat tunnetaan suomalaisessa perinteessä myös kansanomaisina merkkipäivinä, joista on käytetty myös nimityksiä "kevätristi" (3. toukokuuta) ja "syysristi" (14. syyskuuta).


title: Ristinpäivä

text: Suomalaisessa kansanperinteessä varsinkin kevätristi on ollut huomattava merkkipäivä, joka etenkin Savossa ja Karjalassa on tunnettu erityisesti karjan laitumellelaskemispäivänä sekä kalastajien merkkipäivänä.. Koska lehmät entisaikaan eivät yleensä tuottaneet maitoa talvella, on tunnettu myös sanonta, jonka mukaan maitoa oli saatavissa vain kevät- ja syysristin välisenä aikana.


title: In a Moment Like This

text: In a Moment Like This oli Tanskan euroviisuedustuskappale vuoden 2010 Euroviisuissa Oslossa. Sen esittivät Christina Chanée ja N'evergreen. Kappale sijoittui finaalissa neljänneksi Saksan, Turkin ja Romanian jälkeen. Ensin se kilpaili paikasta finaaliin toisessa semifinaalissa. Siinä kappale sai 101 pistettä, joka oli viidenneksi eniten 2. semifinaalissa ja kaikkiaan kahdeksanneksi eniten molempien semifinaalien pisteistä.


title: In a Moment Like This

text: "In a Moment Like This" on Tanskan kaikkien aikojen menestyneimpiä kappaleilta.


title: Kim Deok-hyeon

text: Kim Deok-hyeon (s. 8. joulukuuta 1985 Gwangju) on eteläkorealainen kolmiloikkaaja ja pituushyppääjä.


title: Kim Deok-hyeon

text: Kim voitti kolmiloikan pronssia tuloksella 16,78 m Incheonin Aasian-mestaruuskilpailuissa 2005. Hän karsiutui niin ikään kolmiloikassa Moskovan sisäratojen MM-kilpailuissa 2006, mutta voitti pronssia samana vuonna Dohan Aasian kisoissa tuloksella 16,87 m. Vuonna 2007 hän sijoittui yhdeksänneksi Osakan MM-kilpailuissa tuloksella 16,71 m, minkä lisäksi hän voitti hopeaa Ammanin Aasian-mestaruuskilpailuissa tuloksella 17,00 m ja kultaa Bangkokin universiadeissa tuloksella 17,02. Seuraavana vuonna hän karsiutui Pekingin olympialaisissa ja vuonna 2009 hän koki saman kohtalon sekä kolmiloikassa että pituushypyssä Berliinin MM-kilpailuissa.


title: Kim Deok-hyeon

text: Kim voitti Belgradin universiadeissa 2009 kultaa pituushypyssä tuulituloksella 841. Kantonin Aasian kisoissa 2010 hän voitti pituushypyn tuloksella 811. Daegun MM-kilpailuissa 2011 hän selviytyi pituushypyn loppukilpailuun, mutta ei voinut hypätä siinä loukkaannuttuaan kolmiloikan karsinnassa. Lontoon olympialaisissa 2012 hän karsiutui kolmiloikan loppukilpailusta. Hän saavutti Incheonin Aasian kisoissa 2014 hopeaa pituushypyssä tuloksella 790 ja pronssia kolmiloikassa tuloksella 16,93.


title: Kim Deok-hyeon

text: Kim voitti kolmiloikan Aasian-mestaruuden Wuhanissa 2015 tuloksella 16,86. Pekingin MM-kilpailuissa hän karsiutui kolmiloikan loppukilpailusta. Rio de Janeiron olympialaisissa 2016 hän karsiutui sekä pituushypyn että kolmiloikan loppukilpailusta. Lontoon MM-kilpailuissa hän karsiutui pituushypyn loppukilpailusta.


title: Kim Deok-hyeon

text: Hänen kolmiloikkaennätyksensä on 17,10 m, jonka hän hyppäsi Daegussa 5. kesäkuuta 2009. Pituutta hän on hypännyt 822 cm Riedissä 10. kesäkuuta 2016. Kummatkin tulokset ovat Etelä-Korean ennätyksiä kuten myös sisäratojen kolmiloikkatulos 15,99 m.


title: Ogren piiri

text: Ogren piiri oli hallinnollinen alue Latviassa Vidzemen ja Semigallian rajalla. Alueella asuu 63 027 henkilöä ja sen koko on 1 843 km², asukastiheys on 34,20/km². Latvian piirit lakkautettiin vuonna 2009 Latvian aluehallintouudistuksen yhteydessä.viralliset sivut


title: Viimeinen laakso

text: Viimeinen laakso ("The Last Valley") on paremmin kirjailijana tunnetun James Clavellin ohjaama historiallinen draamaelokuva vuodelta 1971. Siinä rosvojoukko asettuu kolmikymmenvuotisen sodan loppuvaiheessa talveksi rauhalliseen kylään.


title: Viimeinen laakso

text: "Video-oppaassa" vuodelta 1994 Kari Hintikka sanoo elokuvan koostuvan lähinnä Cainen ja Sharifin ”joutavasta uskonnollisesta pölötyksestä” ja antaa elokuvalle kaksi tähteä viidestä, mikä vastaa sanallista arviota ”keskinkertainen”. "VideoHound’s Golden Movie Retriever" antaa kaksi tähteä neljästä.


title: Aavikkohuuhkaja

text: Aavikkohuuhkaja ("Bubo ascalaphus") on huuhkajien sukuun kuuluva lintu. Sitä on viime aikoihin asti pidetty huuhkajan alalajina, ja se risteytyy huuhkajan kanssa.


title: Aavikkohuuhkaja

text: Aavikkohuuhkajaa tavataan Algeriassa, Tšadissa, Egyptissä, Eritreassa, Irakissa, Israelissa, Jordaniassa, Kuwaitissa, Libyassa, Malissa, Mauritaniassa, Marokossa, Nigeriassa, Omanissa, Qatarissa, Saudi-Arabiassa, Senegalissa, Sudanissa, Tunisiassa, Yhdistyneissä arabiemiraateissa ja Länsi-Saharassa.


title: Aavikkohuuhkaja

text: Populaatio vaikuttaa vakaalta, eikä se ole vaarassa muuttua uhanalaiseksi. Populaation suuruutta ei kuitenkaan ole määritelty.


title: Aavikkohuuhkaja

text: Aavikkohuuhkajalla on kaksi alalajia:


title: Aavikkohuuhkaja

text: Aavikkohuuhkaja muistuttaa hyvin paljon huuhkajaa, mutta on vaaleampi ja neljänneksen pienempi. Sen ääni on matala laskeva ”vhu”.


title: Aavikkohuuhkaja

text: Sen pituus on 46–50 cm ja paino 1,9–2,3 kg. Alalaji "desertorum" on yleensä vaaleampi.


title: Aavikkohuuhkaja

text: Aavikkohuuhkaja munii 2–4 munaa helmi-maaliskuussa ja hautoo enimmillään 36 vuorokautta. Poikaset lähtevät pesästä seitsemän viikon ikäisinä ja ovat lentokykyisiä kymmenen viikon ikäisinä. Ne itsenäistyvät 26 viikon ikäisinä.


title: Aavikkohuuhkaja

text: Aavikkohuuhkaja syö lähinnä nisäkkäitä ja lintuja, joskus myös matelijoita ja skorpioneja.


title: Somerville College

text: Somerville College on yksi Oxfordin yliopiston 38 collegesta. Se perustettiin vuonna 1879 naisten collegeksi nimellä "Somerville Hall". Collegen perustajat halusivat, että college pysyy uskonnollisesti riippumattomana, toisin kuin edellisvuonna perustettu Lady Margaret Hall, joka oli anglikaaninen instituutio. Tutkintojen suoritusoikeuden Oxfordin yliopistossa naiset saivat vasta vuonna 1920. Vuonna 1993 Somerville College alkoi ensimmäistä kertaa hyväksyä jäseniksi miesopettajia ja seuraavana vuonna miesopiskelijoita.


title: Somerville College

text: Somerville College on nimetty matemaatikko Mary Somervillen (1780–1872) mukaan.


title: © (albumi)

text: © (lausutaan "see") on suomalaisen rap-yhtye Teflon Brothersin toinen studioalbumi. Albumi julkaistiin 4. elokuuta 2010 Monsp Recordsin kautta. Albumi nousi Suomen virallisen listan sijalle 26 ilmestymisviikollaan (32/2010) ja putosi listalta seuraavalla viikolla.


title: © (albumi)

text: Teflonit ovat ottaneet käyttöön uudet nimet: Pyhimys: Miguel Santos, Heikki Kuula: Héctor Gucci ja Voli: Jan Salanick. Teflonit ovat myös hylänneet vanhan managerinsa Wedyn ja ottaneet uudeksi managerikseen Loost Koosista tutun Väiskin. Albumin ensimmäinen näytekappale "Kokkonen on ykkönen" julkaistiin heinäkuun lopulla. Kappaleesta "Skippaan duunit" on julkaistu musiikkivideo. Albumista on julkaistu kaksi kantta, joista iTunesin kansiversio jäljittelee brittiläisen progressiivista rockia esittävän Pink Floydin "The Dark Side of the Moon" -albumin kantta.


title: © (albumi)

text: "©" on musiikillisesti perinteistä poppia. Albumilla on käytetty mm. kitaraa, pianoa ja helistimiä eikä albumilla ole kunnollisia hip hop -biittejä. Albumi poikkeaa siis huomattavasti Teflon Brothersin edellisestä valtavirta- hip hopia parodioivasta "T" -studioalbumista.


title: Karttulan vaakuna

text: Karttulan vaakuna oli Karttulan kunnan tunnus. Sen aihe viittaa kaskeamalla raivattuihin paikkakunnan ensimmäisiin peltomaihin.


title: Karttulan vaakuna

text: Vaakunan selitys on ”sinisessä kentässä kanto, josta kasvaa kummallekin puolelle koivunverso, kaikki hopeisia.” Vaakunan on suunnitellut Aarne Kaarnama, ja Karttulan kunnanvaltuusto hyväksyi sen kokouksessaan 18. marraskuuta 1964. Sisäasiainministeriö vahvisti vaakunan käyttöön 4. helmikuuta 1965. Vaakuna jäi epäviralliseksi kotiseutuvaakunaksi 2011, kun Karttulan kunta liittyi Kuopion kaupunkiin.


title: 24 Themis

text: 24 Themis on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi A. de Gasparis vuonna 1853. Nimensä asteroidi sai kreikkalaisen mytologian Themis-jumalattaren mukaan. Themis on Themis-ryhmän nimikkokappale.


title: 24 Themis

text: Themis on melko suuri (noin 198-kilometrinen) päävyöhykkeen asteroidi, ja sen pyörähdysaika on noin 8,37 tuntia. Lisäksi tiedetään, että tämän pikkuplaneetan pinnalla on vesijäätä. Jään olemassaolo Themiksen pinnalla sopii yhteen kahdesta muusta Themis-ryhmän pikkuplaneetasta saatujen tietojen kanssa. Päävyöhykkeen komeetat 7968 Elst-Pizarro (133P/Elst-Pizarro) ja 118401 LINEAR (176P LINEAR) kuuluvat Themis-ryhmään. Niiden on havaittu käyttäytyvän komeettamaisesti, mikä viittaa jään esiintymiseen. Themis itse ei kuitenkaan ole aktiivinen komeetta, vaan tavallinen asteroidi.


title: Esa Palosaari

text: Esa Palosaari (s. 16. tammikuuta 1968 Oulu) on entinen suomalainen jääkiekkoilija ja Porvoo Golfin toimitusjohtaja vuodesta 2009.


title: Esa Palosaari

text: Winnipeg Jets varasi Palosaaren kolmannella kierroksella vuonna numerolla 50. Kyseisessä varaustilaisuudessa Jets varasi myös Teppo Nummisen numerolla 29.


title: Esa Palosaari

text: NHL:ssä Palosaari ei koskaan pelannut, ja SM-liigassakin hänelle kertyi vain 53 ottelua. Palosaari pelasi Yhdistyneen kuningaskunnan pääsarjassa, British National Leaguessa yhteensä viisi ottelua kaudella 1992–1993. Palosaaren ura päättyi II divisioonan TuusKissa kauden 1993–1994 päätteeksi.


title: Esa Palosaari

text: Palosaari voitti kaudella 1985–1986 alle 18-vuotiaiden Euroopan-mestaruuskilpailuissa kultamitalin. Palosaari pelasi yhteensä seitsemän nuorten- ja 12 poikien maaottelua.


title: John August

text: John August (s. 4. elokuuta 1970 Boulder, Colorado) on yhdysvaltalainen elokuvaohjaaja ja -käsikirjoittaja, joka tunnetaan parhaiten lukuisista käsikirjoituksistaan Tim Burtonin kanssa.


title: John August

text:
Augustin ensimmäinen käsikirjoitus oli 1999 kriitikkojen paljon arvostelema "Go", jossa hän toimi myös tuottajana. Sen jälkeen August on käsikirjoittanut muun muassa Tim Burtonin ohjaaman fantasia-/draamaelokuva "Big Fishin", joka sai neljä Golden Globe -ehdokkuutta.
Hänen debyyttinsä ohjaajana tapahtui vuonna 2007, elokuvassa "The Nines".


title: Tietokoneavusteinen kielen oppiminen

text: Tietokoneavusteinen kielen oppiminen koostuu joukosta kielenoppimiseen suunnattua tietokoneen avustamia oppimisen tai opetuksen menetelmiä. Ala on monitieteinen, ensisijaisesti kielten opetukseen ja sen menetelmiin liittyvä, mutta se hyödyntää usein myös kieliteknologian menetelmiä.


title: Alūksnen piiri

text: Alūksnen piiri on entinen hallinnollinen alue Latviassa Vidzemen rajalla maan koillisosassa. Alueella asuu 24 159 henkilöä ja sen koko on 2 243 km², asukastiheys on 10,91/km².


title: Alūksnen piiri

text: Latvian piirit lakkautettiin vuonna 2009 Latvian aluehallintouudistuksen yhteydessä.


title: Alūksnen piiri

text: Kunnat:


title: Tiina Kasvi

text: Tiina Kasvi (s. 24. maaliskuuta 1977, Pyhäntä) on fitnessin Suomen mestari vuodelta 2009. Hän on Personal Trainer ja toiminut aikaisemmin hallinnon assistenttina. Kouluttautunut sekä ensihoitajaksi että FAF-kuntosaliohjaajaksi 2010.


title: Tiina Kasvi

text: Kasvin dopingnäyte todettiin positiiviseksi Suomen Antidopingtoimikunnan suorittamassa dopingtestissä 11. lokakuuta 2014. Näytteestä löydettiin klenbuterolia ja 18-nor-17b-hydroxymethyl, 17a-methyl-androst-1, 4, 13-tiene-3-onea, joka on metandienonin aineenvaihduntatuote ja jotka kuuluvat WADA:n kiellettyjen dopingaineiden listalle.


title: Tiina Kasvi

text: Spartan toiminnallisen harjoittelun Personal Trainer sekä Fighter Trainer 2016.


title: Tekstin automaattinen tiivistäminen

text: Tekstin automaattinen tiivistäminen () on toimenpide, jossa luodaan tietokoneohjelmalla lyhyempi tiivistelmä kohteena olevasta artikkelista, kirjasta, verkkosivusta tms. Tavoitteena on tuottaa sellainen tiivistelmä, jonka perusteella lukija saa mahdollisimman hyvän kuvan siitä, mistä kyseisessä tekstissä on kysymys. Ohjelmat voivat tehdä tiivistelmiä muun muassa poimimalla virkkeitä tai jaksoja, joita voidaan pitää artikkelille tyypillisinä, tai päättelemällä kieliteknologian jäsennysmenetelmien avulla merkityksiä ja yhdistelemällä niitä uudenlaisiksi virkkeiksi. Kun tietoa on ylen määrin saatavilla, kuten tiedonhaussa, tekstin tiivistäminen on erityisen hyödyllistä.


title: Literaturnaja gazeta

text: Literaturnaja gazeta (, ”Kirjallisuuslehti”) on Moskovassa Venäjällä ilmestyvä kaunokirjallinen ja yhteiskuntapoliittinen sanomalehti.


title: Literaturnaja gazeta

text: Lehti on perustettu huhtikuussa 1929. Aluksi se toimi eri kirjallisuusryhmien yhteisenä äänenkannattajana, mutta vuonna 1930 määräävän aseman sai Venäjän proletaarikirjailijoiden yhdistys RAPP. Vuodesta 1934 lehti oli Neuvostoliiton kirjailijaliiton hallituksen äänenkannattaja. Vuosina 1942–1944 sen tilalla ilmestyi kirjailijaliiton sekä Neuvostoliiton kansankomisaarien neuvoston taide- ja elokuvakomiteoiden yhteinen lehti "Literatura i iskusstvo" (”Kirjallisuus ja taide”). Päätoimittajina työskentelivät Aleksandr Fadejev, Aleksei Surkov (1944–1946), Vladimir Jermilov (1946–1950), Konstantin Simonov (1950–1953), Boris Rjurikov (1953–1955), Vsevolod Kotšetov (1955–1959), Sergei Smirnov (1959–1960), Valeri Kosolapov (1960–1962) ja Aleksandr Tšakovski (1962–1989). 1960–1980-luvuilla Literaturnaja gazeta oli erityisesti sivistyneistön suosima lehti, jossa julkaistiin myös neuvostoyhteiskuntaa kriittisesti käsitteleviä kirjoituksia. Vuonna 1973 sen painosmäärä oli 1,5 miljoonaa, 1980-luvun alussa 3 miljoonaa ja vuosikymmenen lopussa jo yli 6 miljoonaa.


title: Literaturnaja gazeta

text: Nykyään Literaturnaja gazeta ilmestyy kerran viikossa A2-kokoisena ja 16-sivuisena. Lehden painosmäärä on 136 000 kappaletta. Päätoimittajana työskentelee vuodesta 2001 lähtien Juri Poljakov. Lehti tunnetaan konservatiivisten ja kansallismielisten ainesten äänitorvena.


title: Literaturnaja gazeta

text: Venäjällä on ilmestynyt myös kaksi muuta Literaturnaja gazeta -nimistä lehteä. Pietarissa vuosina 1830–1831 julkaistun kirjallisuuslehden toimittamiseen osallistuivat Aleksandr Puškin ja Pjotr Vjazemski. Toinen samanniminen lehti ilmestyi Pietarissa vuosina 1840–1849.


title: Cavaillon

text: Cavaillon on kunta Vauclusen departementissa Provence-Alpes-Côte d'Azurin alueella Kaakkois-Ranskassa. Cavaillon on ollut saksalaisen Weinheimin kaksoiskaupunki vuodesta 1958.


title: Cavaillon

text: Cavaillonin Veranus toimi siellä piispana 500-luvulla.


title: Cavaillon

text: Durancen sivujoki Calavon, josta käytetään paikallisesti nimeä Coulon, virtaa kunnan poikki länteen ja modostaa kunnan lounaisrajan.


title: Cavaillon

text: Cavaillon tunnetaan meloneistaan.


title: Renée Fleming

text: Renée Fleming (s. 14. helmikuuta 1959 Indiana, Pennsylvania) on yhdysvaltalainen sopraano. Hänen repertuaariinsa on kuulunut muun muassa barokkioopperaa, W. A. Mozartia, bel cantoa, Verdiä, Massenet'ta, Puccinia, Richard Straussia, nykyoopperaa ja lauluja eri aikakausilta.


title: Renée Fleming

text: Fleming valmistui vuonna 1981 State University of New Yorkista, Potsdamista oppiarvolla musiikin opetuksesta. Hän jatkoi opintojaan Eastman School of Musicissa. Vuosina 1983–1987 Fleming opiskeli Juilliard Schoolissa. Siellä hän tapasi laulunopettaja Beverley Johnstonin, joka on opettanut häntä pitkin uraa. Fleming sai myös vuoden opetusta Arleen Augérilta Fulbright-stipendin turvin. Vuonna 1988 hän voitti "Metropolitan Opera National Council Auditionsin", "George London -palkinnon" ja "Eleanor McCollum -kilpailun".


title: Renée Fleming

text: Fleming esiintyi Houston Grand Operassa vuonna 1988 "Figaron häissä" Kreivittärenä. New York City Operan -debyyttinsä hän teki vuonna 1989 Mimin roolissa "La bohèmessa". Covent Garden -debyytti tapahtui vielä samana vuonna Cherubinin "Médéessa". Vuonna 1991 Fleming teki ensiesiintymisensä Metropolitan-oopperassa jälleen Kreivittärenä, jona hän myös teki debyyttinsä muun muassa Wienin valtionoopperassa (1993). La Scalan -debyytti tapahtui vuonna 1993 Donna Elviran roolissa. Fleming tulkitsi Evan roolin Bayreuthin musiikkijuhlilla 1996.


title: Renée Fleming

text: Fleming esitti Rosinan roolin Coriglianon "The Ghosts of Versailles'sa" vuonna 1991, Madame Tourvelin roolin Conrad Susan "Dangerous Liaisonsissa" 1994 ja Blanche DuBois'n roolin André Previnin "A Streetcar Named Desiressä" (1998).


title: Renée Fleming

text: Fleming on 12-kertainen Grammy-ehdokas. Hän on voittanut kolme Grammya, vuosina 1996, 1999 ja 2010. Hän on saanut Ruotsin Polar Music Prizen (2008). Hänellä on Royal Academy of Musicin kunniajäsenyys (2003) sekä kunniatohtorin arvo Juilliard Schoolista (2003). Hän on vuodesta 2005 ollut Kunnialegioonan "Chevalier".


title: Puuhkatanssija

text: Puuhkatanssija ("Machaeropterus deliciosus") on Etelä-Amerikassa tavattava tanssijoihin kuuluva varpuslintu. Puuhkatanssijakoiraalla on erikoinen tapa tuottaa ääniä siivillään.


title: Puuhkatanssija

text: Kooltaan puuhkatanssija on noin 10 cm. Koiras on päästään, selästään ja vatsastaan väriltään kastanjanruskea. Otsassa on kirkkaan punainen laikku. Siivet ovat mustan ja valkoisen kirjavat ja siipien alustat ovat valkoiset. Siipein höyhenet antavat siiville viuhkamaisen olemuksen. Pyrstö on väriltään musta ja valkoinen. Puuhkatanssijanaaras on väritykseltään selästään oliivinvihreä ja siivissä on valkoista. Naama on kanelinruskea ja kurkku valkoinen. Vatsa ja rinta ovat vaaralla kellertävän vihreät. Nuori koiras muistuttaa naarasta.


title: Puuhkatanssija

text: Puuhkatanssijaa tavataan paikoitellen läntisillä Andeilla Kolumbiassa ja Ecuadorissa. Linnun elinympäristöä ovat kosteat pilvimetsät. Pesimäajan alussa lajia tavataan avoimemmissa ympäristöissä. Puuhkatanssijan elinympäristöt sijaitsevat yleensä 400–1 900 metrin korkeudella merenpinnasta.


title: Puuhkatanssija

text: Puuhkatanssijat elävät yleensä yksinään ja liittyvät toisinaan sekaparviin. Pesimäaikana koiraat kokoontuvat löyhiksi ryhmiksi esiintymään naaraille. Koiraat houkuttelevat naaraita tuottamalla siivillään viulunkaltaisen äänen. Koiraan siivissä on seitsemän pientä ”hammasta”, jotka hankautuvat toista siipeä vastaa koiraan nostaessa siivet selkänsä yli ja värisyttäessään niitä nopeasti. Siivet hankaavat toisiaan yli 100 kertaa sekunnissa ja tuottavat viulumaisen äänen. Koiraan siipisulkien varret ovat ontot ja poikkeuksellisen tukevat. Ne resonoivat ja toimivat siten äänenvahvistimina.


title: Puuhkatanssija

text: Puuhkatanssijan sammalista rakennettu kuppimainen pesä sijaitsee pensaassa. Naaras munii kaksi ruskehtavanvalkoista ruskeapilkullista munaa.


title: Ristikorrelaatio

text: Ristikorrelaatio eli "liukuva pistetulo" on signaalinkäsittelyssä käytetty mittari, joka kertoo kahden aaltomuodon samankaltaisuuden, kun toista on siirretty ajan formula_1 verran. Usein ristikorrelaation avulla etsitään lyhyttä signaalia "f" pidemmästä signaalista "g".


title: Ristikorrelaatio

text: Sanan ristikorrelaatio vaihtoehtoinen merkitys (tilastotieteessä) on kahden satunnaismuuttujan "X" ja "Y" kovarianssi cov("X", "Y") erotuksena yhden satunnaismuuttujan "X" "kovarianssista", jolla tarkoitetaan muuttujan "X" skalaarikomponenttien kovarianssimatriisia.


title: Ristikorrelaatio

text: Jatkuville funktioille "f" ja "g" alussa mainittu ristikorrelaatio määritellään:


title: Ristikorrelaatio

text: missä "f" * tarkoittaa funktion "f" kompleksikonjugaattia.


title: Ristikorrelaatio

text: Vastaavasti diskreeteille funktioille ristikorrelaatio määritellään:


title: Ristikorrelaatio

text: Ristikorrelaatio siis eroaa konvoluutiosta siten, että konvoluutiossa funktio "g" peilataan (käännetään) ajallisesti (termin "n+m" tilalla "n-m") ja funktiota "f" ei konjugoida. Joskus ristikorrelaatio normalisoidaan.


title: Ristikorrelaatio

text: Funktion ristikorrelaatiossa itsensä kanssa huippu saavutetaan aina muuttujan arvolla nolla (aito huippu, ellei kyseessä ole nollasignaali).


title: Ristikorrelaatio

text: Jos funktio "f" on sama kuin funktio "g" mutta siirrettynä, näiden ristikorrelaation maksimikohta kertoo, kuinka suuri siirto oli. Muutenkin ristikorrelaation reaaliosan maksimikohta kertoo, mikä kohta "g":stä on pisimmällä "f":n suunnassa.


title: Ristikorrelaatio

text: Kuvankäsittelysovelluksissa, joissa kuvan ja etsityn mallin kirkkaus vaihtelevat, kuvat normalisoidaan ennen ristikorrelaation laskemista.


title: Ristikorrelaatio

text:
Kun kuvasta formula_4 etsitään mallia formula_5, tämä tehdään seuraavasti:
missä formula_7 on pikselien lukumäärä, formula_8 signaalin "f" keskiarvo
ja formula_9 keskihajonta (jakajan "n-1" selitys on samanlainen kuin keskihajonnan määritelmässä).
Jos merkitään
ja
niin normalisoitu ristikorrelaatio voidaan kirjoittaa muotoon
missä formula_13 on sisätulo ja formula_14 on "L"²-normi. Kyseessä on siis normalisoitujen vektoreiden välinen pistetulo eli vektorien "F" ja "T" välisen kulman kosini, joka on siis välillä "-1...1", mikäli "F" ja "T" ovat reaalisia matriiseja. Jos arvo on "1", matriisi "T" on sama kuin matriisi "F" kerrottuna positiivisella vakiolla.


title: Santkari

text: Santkari on saari Rauman saaristossa. Saarella sijaitsee vanha tunnusmajakka Santkarin pooki. Merikortissa lukee "Santakari", mutta paikallisesti lyhentäen on perinteisesti puhuttu "Santkarista".


title: Konijänkän kotieläinpiha

text: Konijänkän kotieläinpiha (perustettu vuonna 2005) on Kolarin kunnassa Äkäslompolon kylässä sijaitseva kotieläinpuisto. Puistossa on edustettuna noin 100 eri eläinlajia ja rotua, mukaan lukien jakkihärkä, kameli, laama sekä uhanalainen villasika. Konijänkällä on myös mm. maastoratsastus- sekä ratsastustuntitoimintaa, hevosrekiajelua, poroajelua, lasten moottorikelkkarata sekä kahvila. Konijänkällä on myös ratsastusleirejä kesäisin ja talvisin eritasoisille ratsastajille. Konijänkän kotieläinpihan omistaa Miriikka Areva.


title: Jalkapallon kenttäryhmitys

text: Ryhmitys tarkoittaa jalkapallossa ryhmitystä, eli muodostelmaa, millä tavoin pelipaikkojen pelaajat ovat sijoittuneina kentälle. Erilaisia ryhmityksiä voidaan käyttää sen mukaan, onko tavoitteena pelata hyökkäävää vai puolustavaa taktiikkaa noudattaen.


title: Jalkapallon kenttäryhmitys

text: 2-3-5 eli "pyramidi" on yksi vanhimmista taktiikoista, sillä sitä käytettiin jo 1800-luvulla. Jo vuosisadan lopulla se oli yleisin taktiikka Englannissa ja oli levinnyt ympäri maailmaa. Useat huippujoukkueet käyttivät joko pyramidia tai jotakin sen muunnelmaa aina 1940-luvulle saakka. Taktiikassa kentällä oli kaksi puolustajaa, joiden tehtävänä oli saada pallo pois vastustajan laitahyökkääjiltä, kolme keskikenttäpelaajaa, jotka vahtivat vastustajan kolmea keskimmäistä hyökkääjää ja viisi hyökkääjää, jotka yrittivät pääasiassa tehdä maaleja. Joukkueen ehkä tärkein pelaaja oli keskimmäinen keskikenttäpelaaja, joka rakensi hyökkäyksiä ja puolustuksessa pelasi keskushyökkääjää, joukkueen vaarallisimmaksi tarkoitettua hyökkääjää, vastaan.


title: Jalkapallon kenttäryhmitys

text: WM-taktiikka kehittyi 1920-luvulla. Sen kehitti Arsenalin valmentaja Herbert Chapman paitsiosäännön muututtua siten, että hyökkääjän alapuolella täytyi olla enää kaksi pelaajaa aikaisemman kolmen sijasta, jotta hän ei olisi paitsiossa. Taktiikka toi jalkapallokentille topparin, jonka tehtävänä oli pysäyttää vastustajan keskushyökkääjä. WM-taktiikassa joukkueella oli kolme puolustajaa, kaksi puolustavaa keskikenttäpelaajaa, kaksi hyökkäävää keskikenttäpelaajaa ja kolme hyökkääjää. Taktiikka oli menestyksekäs ja monet englantilaisjoukkueet käyttivät sitä 1930-luvun lopulla.


title: Jalkapallon kenttäryhmitys

text: Metodo on Italian maajoukkueen valmentaja Vittorio Pozzon 1930-luvulla kehittämä taktiikka, joka perustui pyramiditaktiikkaan. Metodossa joukkue käytti kahta puolustajaa, kolmea puolustavaa keskikenttäpelaajaa, kahta hyökkäävää keskikenttäpelaajaa ja kolmea hyökkääjää. Pozzon muokkasi pyramidisysteemiä ottamalla kaksi hyökkääjää keskikenttäpelaajien eteen vahvistaakseen keskikenttää. Taktiikan etuja olivat aiempaa vahvempi puolustus ja hyvät mahdollisuudet vastaiskuihin. Italia voitti taktiikalla maailmanmestaruuden vuosina 1934 ja 1938.


title: Jalkapallon kenttäryhmitys

text: Catenaccio on italialaisten 1950-luvulla kehittämä puolustava taktiikka, jossa puolustajia oli peräti viisi. Heistä tärkein oli libero, joka oli muiden puolustajien alapuolella. Keskikenttäpelaajia on kolme ja hyökkääjiä kaksi. Sen teki tunnetuksi 1960-luvulla Interiä valmentanut Helenio Herrera. Joukkue napsi sarjassa 1-0-voittoja ja tuli tunnetuksi nimenomaan taktiikkansa ansiosta.


title: Jalkapallon kenttäryhmitys

text: 4-2-4-taktiikka syntyi 1950-luvulla, kun sekä unkarilaiset että brasilialaiset joukkueet alkoivat käyttää sitä. Taktiikka yrittää yhdistaa vahvan hyökkäyksen ja puolustuksen kahden sekä hyökkääjänä että puolustajana toimivan keskikenttäpelaajan avulla. Keskikenttä oli melko tyhjä ja taktiikka luottikin siihen, että puolustajat pystyisivät pallon riistämisen lisäksi myös pitämään sitä ja avaamaan hyökkäyksiä. Parhaiten 4-2-4-taktiikan avulla menestyi Brasilia, joka voitti sen avulla maailmanmestaruuden vuosina 1958 ja 1970. Brasilian menestyksen ansiosta monet joukkueet ympäri maailmaa matkivat taktiikkaa.


title: Jalkapallon kenttäryhmitys

text: 4-3-3 on muunnelma 4-2-4-taktiikasta. Siinä yksi ylimääräinen keskikenttäpelaaja vahvistaa keskikenttää ja samalla myös puolustusta, vaikka varsinaisten puolustajien määrä vähentyikin. Brasilian maajoukkue käytti tätä taktiikkaa voittaessaan maailmanmestaruuden vuonna 1962. 1960- ja 1970-luvuilla erityisesti Italiassa, Argentiinassa ja Uruguayssa käytettiin muunnelmaa, jossa keskikenttäpelaajista yksi auttaa enemmän puolustuksessa ja kaksi hyökkäyksessä. 4-3-3-taktiikkaa nykyisin käyttävillä joukkueilla on useimmiten käytössä tämä tyyli, tästä esimerkkinä on 2000-luvun FC Barcelona.


title: Jalkapallon kenttäryhmitys

text: Taktiikan puolustavampi muoto on 4-5-1, jota voidaan käyttää esimerkiksi vaikeissa vierasotteluissa.


title: Jalkapallon kenttäryhmitys

text: 4-4-2 on nykyisin ehkä yleisin taktiikka. Sen kehitti Englannin maajoukkueen valmentaja Alf Ramsey 1960-luvulla. Taktiikka poisti aiemmin yleiset laitahyökkääjät kentiltä pitkäksi aikaa ja luottaa keskikenttäpelaajiin, jotka jaksavat olla mukana sekä hyökkäyksessä että puolustuksessa. Nykyisin taktiikka on erittäin yleinen Britteinsaarilla , mutta manner-Euroopassa menestyneimmät joukkueet eivät käytä sitä.


title: Nertšinskin pakkotyövankila

text: Nertšinskin pakkotyövankila () oli Venäjällä nykyisessä Taka-Baikalian aluepiirissä 1700-luvulta 1900-luvun alkuun saakka toiminut rangaistuslaitos.


title: Nertšinskin pakkotyövankila

text: Tsaariperheen omistaman Nertšinskin vuorityöpiirikunnan alueella toiminut vankila syntyi 1700-luvun alussa. Vankeja käytettiin työvoimana hopea-, lyijy- ja kultakaivoksissa, valimoissa, viina- ja suolatehtaissa sekä erilaisissa rakennus- ja aputöissä. Tehdashallinnon yhteyteen kuulunut vankilajärjestelmä siirrettiin vuonna 1869 Venäjän sisäministeriön alaisuuteen.


title: Nertšinskin pakkotyövankila

text: Pakkotyövankilan hallinto toimi Aleksandrovski Zavodissa ja Tšitassa. Kaivosten ja tehtaiden yhteyteen rakennetut vankilat oli jaettu Algatšin, Zerentuin ja Karan vankilapiireihin. Algatšin yhteyteen kuuluivat mm. Akatuin ja Pokrovskajan vankilat nykyisessä Aleksandrovski Zavodin piirissä. Nykyisten Kalgan ja Nertšinski Zavodin piirien alueella sijaitsivat Zerentuin yhteydessä toimineet Kadajan, Kutomaran ja Maltsevskajan vankilat. Karan vankilapiiri käsitti pohjoisempana nykyisessä Sretenskin piirissä sijaitsevat Kara-joen kultaesiintymät.


title: Nertšinskin pakkotyövankila

text: Nertšinskin pakkotyövankila oli Venäjän tärkein rangaistusvankien karkotuspaikka. Se oli tunnettu epäinhimillisistä oloistaan ja kesäisin tapahtuneista vankien joukkopaoista. Tavallisten rikollisten lisäksi sinne lähetettiin poliittisia vankeja. Ensimmäisiä olivat vuonna 1826 saapuneet dekabristit. Heitä seurasivat Puolan vuosien 1830–1831 kapinalliset. Vuonna 1850 vankilaan saapui Mihail Petraševski tovereineen ja vuonna 1862 runoilija ja vallankumouksellinen Mihail Mihailov. Vuonna 1864 Nertšinskin kaivoksille lähetettiin kaksi tuhatta Puolan vuosien 1863–1864 kapinaan osallistunutta. Samana vuonna seudulle karkotettiin Nikolai Tšernyševski. Vuosikymmenen lopussa sinne saapui Nikolai Išutin ja 1870-luvun alussa joukko Sergei Netšajevin kannattajia. Suurin osa narodnikeista kärsi rangaistustaan Karassa. Vuosien 1905–1907 vallankumouksen jälkeen poliittisten vankien määrä lisääntyi huomattavasti. Heistä tunnetuimpia olivat sosialistivallankumoukselliset Grigori Geršuni, Proš Prošjan, Jegor Sozonov ja Marija Spiridonova. Karkotettujen joukossa olivat Venäjän valtakunnanduuman bolševikkiryhmän edustajat Vasili Serov ja Aleksandr Važganov sekä myöhempi neuvostojohtaja Jemeljan Jaroslavski.


title: Nertšinskin pakkotyövankila

text: Venäjän väliaikainen hallitus vapautti poliittiset vangit helmikuun vallankumouksen jälkeen. Samalla armahdettiin myös tavalliset rikolliset. Nertšinskin pakkotyövankila lopetti toimintansa maaliskuussa 1918.


title: Lp-avaruus

text: Matematiikassa L-avaruudet ovat funktioavaruuksia, jotka ovat p-normilla varustettujen äärellisulotteisten vektoriavaruuksien luonnollisia yleistyksiä.


title: Lp-avaruus

text: L-avaruuksia kutsutaan myös Lebesgue-avaruuksiksi Henri Lebesguen mukaan , joskin Bourbakin mukaan ne esitteli ensimmäisenä Riesz.


title: Lp-avaruus

text: L-avaruudet ovat tärkeitä Banach-avaruuksia funktionaalianalyysissä ja siten tärkeitä topologisia vektoriavaruuksia. Niillä on sovelluksia fysiikassa, tilastotieteessä, taloustieteessä, tekniikassa ja muilla aloilla.


title: Lp-avaruus

text:
Tässä osiossa määritellään reaaliset äärellisulotteiset L-avaruudet eli L-normit
reaaliselle vektoriavaruudelle R. Kahden vektorin summa avaruudessa R määritellään
ja skalaarilla (eli reaaliluvulla) formula_2 kertominen


title: Lp-avaruus

text:
Vektorin "x" = ("x", "x", …, "x") pituus määritellään yleensä Euklidisella normilla
mutta on monia erilaisia tapoja määritellä vektorin "x" pituus. Jos "p" on reaaliluku, "p" ≥ 1, niin vektorin "x" "L"-normi määritellään
Näin ollen "L" on tavallinen Euklidinen normi ja etäisyys "L" on koordinaattien erojen summa).


title: Lp-avaruus

text:
Tämä on tapana laajentaa arvolle "p" = ∞ määrittelemällä
mikä on sama kuin raja-arvo "L"-normista, kun "p" lähestyy ääretöntä.


title: Lp-avaruus

text: Voidaan todistaa, että kaikilla arvoilla "p" ≥ 1 tämä määritelmä toteuttaa kaikki "pituusmitan" eli normin määritelmän ehdot.


title: Lp-avaruus

text: Millä tahansa arvolla "p" ≥ 1 avaruus R varustettuna "L"-normilla (eli "p"-normilla) on Banach-avaruus.


title: Lp-avaruus

text:
Avaruudessa R, kun "n" > 1, kaava
ei toteuta kolmioepäyhtälöä, joten se ei ole normi. Silti funktio


title: Lp-avaruus

text: määrittelee metriikan eli etäisyysmitan. Metrisesta avaruudesta (R, "d") käytetään merkintää ℓ. Tämä metriikka määrittelee saman topologian kuin tavallinenkin topologia; kyseinen avaruus on lokaalisti konveksi topologinen vektoriavaruus, vaikka sen yksikköpallo onkin konkaavi.


title: Lp-avaruus

text: Tämä "p"-normi voidaan yleistää jonoille eli vektoreille, joilla on äärettömän monta koordinaattia (komponenttia). Näin syntyvästä avaruudesta käytetään nimitystä "ℓ". Tämän erikoistapauksia ovat:


title: Lp-avaruus

text: Tämä "p"-normi määritellään


title: Lp-avaruus

text: Jos normi on ääretön, "x" ei kuulu avaruuteen "ℓ".


title: Lp-avaruus

text:
Vastaavasti ∞-normi määritellään
Voidaan todistaa, että
jos oikea puoli on äärellinen tai vasen puoli on ääretön.
Kaikki nämä ℓ-avaruudet ovat Banach-avaruuksia.


title: Lp-avaruus

text: Alla esitetään kaikkien yleisin tapaus, jossa vektorit "x" ovatkin funktioita "f" ja niillä voi olla miten paljon "koordinaatteja" tahansa, jopa ylinumeroituva määrä. Tällöin normin määritelmässä tietenkin korvataan summa integraalilla. Onhan summa vain Lebesguen integraalin erikoistapaus.


title: Lp-avaruus

text:
Olkoon 1 ≤ "p" < ∞ ja olkoon ("S", "Σ", "μ") mitta-avaruus.
formula_12-avaruus (ei normiavaruus ja eri asia kuin "L"-avaruus)
on kaikkien niiden mitallisten funktioiden Sformula_13C (tai Sformula_13R) joukko, joiden itseisarvon "p":nnen potenssin integraali on äärellinen eli


title: Lp-avaruus

text:
Tämä avaruus on vektoriavaruus operaatioilla
kaikilla skalaareilla "λ".


title: Lp-avaruus

text:
Minkowskin epäyhtälö sanoo, että kolmioepäyhtälö pätee normille || . ||. Niinpä tämä avaruus formula_12 on seminormiavaruus. Siitä saadaan Banach-avaruus formula_19 samaistamalla toisiinsa ne funktiot, joiden erotuksen seminormi on nolla eli jotka eroavat toisistaan vain nollamitallisessa joukossa. Siis formula_19 on
missä


title: Lp-avaruus

text: Avaruus "L"("S", "μ") määritellään vastaavasti essential supremum -normilla


title: Lp-avaruus

text:
Jälleen
jos "f" ∈ "L"("S", "μ") ∩ "L"("S", "μ") jollain "q" < ∞.


title: Lp-avaruus

text: Arvoilla 1 ≤ "p" ≤ ∞ avaruus "L"("S", "μ") on Banach-avaruus. "Rieszin-Fischerin lause" sanoo, että se on täydellinen.


title: Lp-avaruus

text: Usein avaruuden nimi lyhennetään "L"("μ") tai "L".


title: Lp-avaruus

text: Kaikki yllä esitetty pätee myös yleisille Bochner-avaruuksille eli sellaisten funktioiden "L"-avaruuksille, joiden arvot eivät ole reaali- tai kompleksilukuja vaan jonkin tietyn Banach-avaruuden alkioita. Eräille muunarvoisillekin funktioille osa yllä esitetystä on yleistetty.


title: Lp-avaruus

text: Kuten ℓ-avaruus, myös avaruus "L" on luokkansa ainoa Hilbert-avaruus (ja ainoa, jonka normi on yhteensopiva jonkin sisätulon kanssa). Kompleksiarvoisille funktioille "L"-sisätulo määritellään


title: Lp-avaruus

text: Kompleksitapauksessa "L" on kommutatiivinen C*-algebra.


title: Lp-avaruus

text: ℓ-avaruudet (1 ≤ "p" ≤ ∞) ovat erikoistapaus "L"-avaruuksista, jossa joukko "S" on positiivisten kokonaislukujen joukko N ja mitta "μ" on lukumäärämitta. Yleisemminkin mille tahansa joukolle "S" avaruutta "L" lukumäärämitalla merkitään ℓ("S").


title: Lp-avaruus

text: Mikä tahansa Hilbert-avaruus on lineaarisesti isomorfinen avaruuden ℓ("V") kanssa, missä "V" on mainitun Hilbert-avaruuden Hilbert-kanta tai mikä tahansa sen kanssa yhtä mahtava joukko.


title: Villasika

text: Villasika ("mangalitza") on Itävalta-Unkarin keisarikunnassa 1860-luvulla jalostettu alkuperäissikarotu. Rotu on ajalta, jolloin ei ollut lämmitettyjä sikaloita, vaan eläinten piti pärjätä ulkona. Villasika on aikuisena suurikokoinen (200–300 kg), kiharakarvainen, hyvin terve ja karaistunut rotu.


title: Villasika

text: Nykyään Suomessa villasikoja on useilla tiloilla. Lihaksi kasvattavia tiloja on kymmenkunta, harraste-eläiminä ja kotitarvekasvatuksessa Mangalitzoja on runsaasti. Villasika voi elää vuoden ympäri ulkona, kunhan sillä on säänsuoja. Ruokinnaltaan villasika ei eroa tavallisesta siasta muutoin kuin ruoan määrän suhteen. Villasika tulee toimeen huomattavasti vähemmällä. Jos villasikaa ruokkii kuten risteytyssikaa, se saattaa lihoa.


title: Villasika

text: Emakon tiineys kestää 114–116 vuorokautta ja porsaita syntyy yleensä 6-14. Villasioilla on tavallisesti helpot synnytykset ja ne hoitavat hyvin jälkikasvunsa. Synnytyksen on tapahduttava talvella sisätiloissa, mutta jo parin viikon ikäisiä possuja voi alkaa ulkoiluttaa pieniä hetkiä kerrallaan. Villasiat kasvavat hitaammin kuin nykysiat. Sillä kestää ruokinnasta riippuen 12-15 kuukautta kasvaa saman kokoiseksi kuin tavallinen sika on puolivuotiaana.


title: Villasika

text: Luonteeltaan villasika on lempeämpi ja rauhallisempi kuin tavallinen sika. Aktiivisimmillaan se on aamulla ja illalla.


title: East Hockey Club

text: East Hockey Club (EHC) on helsinkiläinen jääkiekkoseura, joka pelasi kaudella 2010–2011 Suomi-sarjassa. Joukkueen päävalmentajana toimi Dave Packalen ja se pelasi kotiottelunsa uudelleen nimetyllä Malmin jäähallilla eli Red Devil Areenalla.


title: East Hockey Club

text: East Hockey Clubin edustusjoukkue perustettiin kaudelle 2010–2011, kun se peri paikan Suomi-sarjassa Oulunkylän Kiekko-Kerholta joukkueiden yhteistyön tiivistymisen jälkeen. Joukkueen vastuuvalmentajaksi valittiin Dave Packalen, jonka johdolla joukkuetta alettiin kehittämään 3-vuotisen suunnitelman mukaan. Edustusjoukkueen ensimmäisen kauden tavoitteeksi asetettiin Suomi-sarjan ylempi jatkosarja.


title: East Hockey Club

text:
East Hockey Clubin toiminnasta vastaa East Hockey Club ry. ja sen hallitus. Yhtiön piiriin kuuluvat seuran kaikki joukkueet.
EHC:lla on kuusi juniorijoukkuetta, jotka käyvät läpi ikäluokat C-juniorista aina A-junioreihin asti. Jokaisessa ikäluokassa (A, B, ja C) EHC:lla on kaksi joukkuetta ja joukkueissa pelaa yhteensä noin 160 pelaajaa. Kaudella 2010–2011 EHC:n A-juniorit pelaavat Jääkiekon A-nuorten I-divisioonan karsintasarjassa.


title: François Bracci

text: François Bracci (s. 3. marraskuuta 1951 Calcatoggio, Korsika) on ranskalainen jalkapallovalmentaja ja entinen puolustaja. Lokakuusta 2011 lähtien hän on toiminut MC Algerin päävalmentajana.


title: François Bracci

text: Bracci aloitti ammattilaisuransa Marseillessa kaudella 1971–1972 ja saavutti samaisella kaudella Ranskan mestaruuden. Lisäksi hän voitti joukkueen mukana Ranskan cupin kahdesti. Bracci siirtyi myöhemmin Marseillessa vietetyn kahdeksan kauden jälkeen yhdeksi kaudeksi Strasbourgiin, josta matka jatkui Bordeaux'hon. Sittemmin hän palasi takaisin Marseilleen vuonna 1983. Bracci vietti vielä uransa kaksi viimeistä kautta Rouenissa ja Béziersissä.


title: François Bracci

text: Bracci kuului Ranskan maajoukkueeseen vuosina 1973–1982. Tuona aikana hän edusti maataan yksissä arvokisoissa vuoden 1978 MM-kisossa. Kaiken kaikkiaan hän pelasi Ranskan paidassa 18 maaottelua.Valmentamisen Bracci aloitti jo pelaajauransa lopulla, kun hän oli Rouenin pelaaja-valmentaja kaudella 1985–1986. Pelaajauransa jälkeen hän palasi valmentajaksi, kun hän oli Bordeaux'n reservijoukkueen päävalmentajana 1987–1991. Sittemmin Bracci valmensi pienempiä seuroja alasarjoissa, kunnes siirtyi vuonna 1993 Lyonin apuvalmentajaksi. Sopimus kesti aina vuoteen 1996 asti, ja tämän jälkeen Bracci jatkoi uraansa alasarjan seuroissa ja toimi muun muassa kaudella 1998–1999 Amiensin urheilujohtajana.


title: François Bracci

text: Vuodesta 2003 lähtien Bracci on valmentanut Pohjois-Afrikassa, kun hän siirtyi algerilaisjoukkue Constantineen kaudelle 2003–2004. Hän palasi kuitenkin vielä yhdeksi kaudeksi takaisin kotisaarelleen Korsikaan valmentamaan EF Bastiaa. Bracci palasi Algeriaan kesken kauden 2005–2006 ja johdatti MC Algerin Algerian cupin voittoon ja sai jatkaa valmentajana kaudella 2006–2007, jonka aikana hän johdatti joukkueen Algerian Super Cupin voittoon. Bracci sai kuitenkin kesken kauden potkut lokakuussa 2006.


title: François Bracci

text: Algerian-visiitin jälkeen hän siirtyi valmentamaan Marokkoon Khouribgaan, josta Bracci sai myös potkut lokakuussa 2007. Hän siirtyi vielä alkuvuodesta FUS de Rabatin valmentajaksi, jossa hän valmensi joukkuetta heinäkuulle saakka. Kauden 2008–2009 Bracci aloitti Difaa El Jadidan valmentajana. Kauden jälkeen hän siirtyi takaisin Algeriaan ja MC Algerin valmentajaksi. Bracci johdatti joukkueen takaisin menestykseen, kun seura voitti Algerian-mestaruuden yhdentoista vuoden jälkeen.


title: François Bracci

text: 1. heinäkuuta 2010 Bracci siirtyi Tunisiaan Club Africainin päävalmentajaksi. Hänet erotettiin tehtävästään elokuun lopulla. Joukkue oli voittanut yhden ottelun kolmesta pelaamastaan ottelusta.


title: François Bracci

text: Lokakuussa 2011 Bracci palasi takaisin algerialaisen MC Algerin päävalmentajaksi.


title: Karl Wilhelm von Willisen

text: Karl Wilhelm von Willisen (30. huhtikuuta 1790 Staßfurt – 25. helmikuuta 1879 Dessau) oli saksalainen upseeri ja vapaaherra.


title: Karl Wilhelm von Willisen

text: Willisenistä tuli upseeri 1806, eversti 1836, kenraalimajuri 1842 ja kenraaliluutnantti 1849. Hän osallistui esikuntaupseerina vuosien 1813–1815 sotaan Napoleonia vastaan. Vuosina 1848–1849 Willisen oli hallintokomissaario Posenissa ja osallistui sotatoimiin Pohjois-Italiassa Josef Radetzkyn alaisena 1850. Hän myös osallistui Istedin taisteluun.


title: Karl Wilhelm von Willisen

text: Monena vuotena Willisen oli opettajana Berliinin sota-akatemiassa.


title: .ws

text: .ws on Samoan Internet-maatunnus, jonka rekisteröinnistä vastaa SamoaNIC ja sponsoroi Samoan hallitus. Rekisteröintirajoituksia ei ole, mutta tunnus ei ole kovin paljon käytetty. Tunnus otettiin käyttöön 1995 ja se muodostuu sanoista West Samoa (Länsi-Samoa), joka oli valtion virallinen nimi 1970-luvulla.


title: Jakob Meckel

text: Klemens Wilhelm Jakob Meckel (28. maaliskuuta 1842 Köln - 5. heinäkuuta 1905), oli saksalainen upseeri ja kirjailija.


title: Jakob Meckel

text: Hänestä tuli upseeri jalkaväessä 1862, esikuntaupseeri 1873, eversti ja rykmentinpäällikkö 1890 ja kenraalimajuri 1894. Vuonna 1896 hän erosi virastaan.


title: Jakob Meckel

text: Meckel osallistui Saksan sotaan vuonna 1866 ja ranskalais-saksalaiseen sotaan vuosina 1870-71 ja havottui Wörthissä. Hän toimi opettajana sota-akatemiassa 1873-81 ja oli Japanissa armeijaa järjestämässä vuosina 1884-89 ja myös opettajana sotakorkeakoulussa.


title: Sigismund von Schlichting

text: Sigismund Wilhelm Lorenz von Schlichting (3. lokakuuta 1829 Berliini – 22. lokakuuta 1909 Herischdorf, Ala-Sleesia), oli saksalainen upseeri ja sotateoreetikko.


title: Sigismund von Schlichting

text: Schlichtingistä tuli upseeri jalkaväessä 1848, kenraalimajuri 1880, kenraaliluutnantti 1884 ja jalkaväenkenraali 1889. Hän erosi virastaan 1895.


title: Sigismund von Schlichting

text: Schlichting osallistui esikuntaupseerina Saksan sotaan Itävaltaa vastaan 1866 ja myös saksalais–ranskalaiseen sotaan 1870–1871. Hän kirjoitti paljon sota-aiheisia teoksia ja vaikutti Saksan armeijan ohjesääntöön.


title: The Wash

text: The Wash on matala, 32 kilometriä pitkä ja 24 kilometriä leveä merenlahti, joka sijaitsee Pohjanmeren rannikolla Lincolnshiren ja Norfolkin rajalla. Lahteen laskee viisi jokea, joiden piiriin kuuluu yli 12 prosenttia Englannin vesistöalueesta. Pohjoisesta etelään lueteltuna ne ovat Steeping, Witham, Welland, Nene sekä Great Ouse. Alueelle ovat tyypillisiä laajat hiekkasärkät, joiden takia Bostonin ja King’s Lynnin satamakaupunkeihin on jouduttu ruoppaamaan väylät laivoja varten. Muita ympäröiviä asutuskeskuksia ovat Spalding ja Wisbech sekä lahden suulla sijaitsevat Skegness ja Hunstanton.


title: The Wash

text: The Washia reunustavat alavat vuorovesitasangot ja marskimaat, jotka ovat tärkeitä talvehtimispaikkoja monille muuttolinnuille, kuten tundrakurmitsoille, suosirreille, meriharakoille sekä kuireille. Lahden rannoilla pesii myös harmaahylkeitä.


title: WWE Cyber Sunday

text: Cyber Sunday oli pay-per-view-tapahtuma (PPV), jonka tuotti World Wrestling Entertainment (WWE). Vuosina 2004 ja 2005 se tunnettiin nimellä Taboo Tuesday ja silloin se kuului RAW-brändiin. "Taboo Tuesday" -aikoina se oli ensimmäinen PPV WWE:ssä, joka pidettiin tiistaina sitten vuoden 1991 pay-per-view:n, This Tuesday in Texasin. Vuonna 2006 se pidettiin sunnuntaina marraskuun alkupuolella. Samana vuonna se myös nimettiin uudestaan Cyber Sundayksi. Tämä pay-per-view erottui siten kaikista muista, että yleisö sai äänestää haluamaansa ottelua tai vastustajaa.


title: WWE Cyber Sunday

text: Vuonna 2009 Cyber Sundayn korvasi WWE Bragging Rights.


title: WWE Cyber Sunday

text: Taboo Tuesday (2004) pidettiin 19. lokakuuta, 2004 Bradley Cenerissä Milwaukeessa, Wisconsinissä.


title: WWE Cyber Sunday

text:
Taboo Tuesday (2005) pidettiin 1. marraskuuta 2005 iPayOne Centerissa San Diegossa, Kaliforniassa.
Cyber Sunday (2006) pidettiin 5. marraskuuta 2006 U.S. Bank Arenalla Cincinnatissa, Ohiossa.
Cyber Sunday (2007) pidettiin 28. lokakuuta, 2007 Verizon Centerissa Washington, D.C.:ssä.
Cyber Sunday (2008) pidettiin 26. lokakuuta, 2008 US Airways Center:ssä Phoenixissä, Arizonassa.


title: Rauman Energia

text: Rauman Energia Oy on Rauman kaupungin omistama energiayhtiö.


title: Rauman Energia

text: Rauman Energialla on kolme pääliiketoimintaa: sähkön siirto, kaukolämpö ja sähkön tuotanto.


title: Rauman Energia

text: Rauman Energia on verkostoitunut vahvasti kumppanuusyritysten kanssa. Sähkön hankinnasta ja myynnistä on vastannut 1.1.2009 alkaen Lännen Omavoima Oy, jonka Rauman Energia ja Vakka-Suomen Voima omistavat puoliksi.


title: Rauman Energia

text: Sähköverkko-liiketoimintayksikkö vastaa sähkön jakelusta Rauman kaupungin alueella. Yksikkö vastaa verkon valvonnasta, kunnossapidosta ja rakennuttamisesta. Verkon rakentamispalvelut ostetaan pääosin osakkuusyhtiö Vertekiltä. Rauman Energian ja Vakka-Suomen Voiman yhteistyöyritys Satavakka Oy (SAVA) omistaa 110 kV:n alueverkkoa Rauman, Laitilan ja Uudenkaupungin välisellä alueella.


title: Rauman Energia

text: Kaukolämpö-liiketoimintayksikkö vastaa kaukolämmön myynnistä ja jakelusta. Yksikkö ostaa verkonrakennuspalvelut paikallisilta kumppaneilta. Kaukolämpö tuotetaan pääosin Rauman Biovoiman voimalaitoksella, josta Rauman Energian omistaa 28 % (72 % Pohjolan Voima). Lisäksi Rauman Energialla on omia kaukolämpökeskuksia, joita käytetään huippukuormavoimaloina pakkaskausilla ja varavoimaloina mahdollisissa häiriötilanteissa.


title: Rauman Energia

text: Tuotanto-liiketoimintayksikkö vastaa sähkön tuotanto-osuuksien hallinnasta ja osuussähkön myynnistä. Rauman Biovoimasta saadaan kaukolämmön lisäksi sähköä. Rauman Energia on osakkaana myös Jyväskylän Voima Oy:n Keljonlahden CHP-voimalaitoksessa ja EPV Energia Oy:n kautta Tornion Voima Oy:n CHP-voimalaitoksessa. Vesivoimaosuus yhtiöllä on Voimapiha Oy:n osakkaana Ruotsin Indalsälvenistä ja tuulivoimaosuuksia EPV Tuulivoiman osakkaana Tornion Röyttän, Vähänkyrön Torkkolan ja Tornion Puuskan tuulivoimapuistoista.


title: Rauman Energia

text: Rauman Energia on Fennovoima Oy:n perustajaosakas Fennovoimaaa suomalaisittain omistavan Voimaosakeyhtiö SF:n osakas. , mikä takaa yhtiölle tulevaisuudessa tuotanto-omavaraisuuden. Pyhäjoelle rakennettavan ydinvoimalan oli määrä tuottaa sähköä vuonna 2024, mutta koska säteilyturvakeskuksen ydinturvallisuusselvitys viivästynee 2020:een 2017:stä toimittamattomien asiakirkojen vuoksi, voimalan käynnistyminen viivästynee.


title: Rauman Energia

text: Rauman Energia on EPV Energian kautta pienellä teho-osuudella mukana Olkiluoto 3:ssa.


title: Rauman Energia

text: Rauman Energia on mukana EPV Tuulivoiman Ilmajoen Santavuoren ja Kristiinankaupungin Metsälän tuulipuistohankkeissa.


title: Rauman Energia

text:
Vuonna 1997 perustetun Rauman Energia Oy:n juuret ovat kaupungin sähkölaitoksessa. Ensimmäiset katuvalot syttyivät Raumalla 1. syyskuuta 1900. Historiallista hetkeä edelsi useita yrityksiä hankkeen läpiviemiseksi. Ensimmäisiä sähköasiakkaita olivat sataman lisäksi rautatie, kirjasto ja koulut. Sähkölaitos oli käynnissä vain pari tuntia aamuin illoin syyskuusta helmikuun lopulle.
Merkittävä askel otettiin vuonna 1913, kun kaupunki päätti ostaa kaiken tarvitsemansa sähkön Vuojoki Gods Ab:lta (myöhemmin Rauma-Repola Oy/ UPM-Kymmene). Valtakunnan verkkoon Rauma-Repola liittyi vuonna 1940, jolloin Raumalta valmistui voimajohto Harjavallan vesivoimalaitokselle. Energiansaannin turvaamiseksi sähkölaitos ryhtyi Imatran Voiman asiakkaaksi 1.1.1967 alkaen. IVO rakensi 110 kV:n linjan Kalannin ja Rauman välille, jolla saatiin toinen yhteys valtakunnan verkkoon.
Kaukolämmön myynti alkoi vuonna 1976 Kourujärven kaupunginosassa. Kaukolämpöosasto perustettiin vuonna 1981 ja samana vuonna aloitettiin kaukolämpöputkiston rakentaminen keskustassa.
Energialaitoksen ja metsäteollisuuden energiayhteistyö alkoi Raumalla vuonna 1984. Yhteisen voimalaitoksen rakentamisesta päätettiin vuonna 1994 ja lämmöntoimitus alkoi vuonna 1996. Voimalaitoksen laajennus valmistui vuonna 2006. Rauman Biovoiman voimalaitos tuottaa sähköä ja prosessihöyryä UPM:n Rauman paperitehtaalle sekä kaukolämpöä ja sähköä Rauman Energialle. Laitoksen pääpolttoaineita ovat puun kuori ja hakkuutähteet. Lisäksi käytetään turvetta, biolietettä ja pieniä määriä kierrätyspolttoainetta.


title: Kutsumus (romaani)

text: Kutsumus on Kreetta Onkelin (s. 1970, Jyväskylä) kirjoittama romaani. Kutsumus on Onkelin viides romaani ja sen julkaisi Kustannusosakeyhtiö Sammakko vuonna 2010. Teos kertoo kirjailijuudesta, kirjoittamisesta ja kustannusmaailmasta. Kutsumuksessa on kaksi päähenkilöä, Sanelma Salminen ja Gunnevi Björkenheim. Kirjan tyylinä on satiiri.


title: Mathias Porseland

text: Carl Mathias Porseland (s. 12. kesäkuuta 1986 Göteborg) on ruotsalainen jääkiekkopuolustaja, joka on siirtynyt kaudeksi 2016–2017 jääkiekon SM-liigan Hämeenlinnan Pallokerhoon. Hän laukoo oikealta.


title: Mathias Porseland

text: Porseland on Hisingen HK:n kasvatti. Hän pelasi ensimmäiset miesten pelinsä kaudella 2005–2006 Elitserien-joukkue Frölundassa. Hänelle kertyi kauden aikana viisi ottelua ilman tehopisteitä. Porseland edusti Frölundan miesten joukkuetta myös kahden ottelun verran Euroopan seurajoukkueiden mestaruusturnauksessa. Juniorina Porseland on voittanut Frölundassa J20 SuperElitin mestaruuden 2005 ja hopeaa 2006 sekä J18 Allsvenskanin mestaruuden 2003 ja 2004.


title: Mathias Porseland

text: Kaudeksi 2006–2007 Porseland siirtyi HockeyAllsvenskanin Bofors IK:n riveihin. Hän teki tammikuussa 2007 yhden vuoden jatkosopimuksen joukkueen kanssa. Porseland teki kaudella 2007–2008 tehot 4+21=25 ja oli joukkueensa tehokkain puolustaja. Hän sijoittui liigan puolustajien pistepörssissä kymmenenneksi IF Sundsvallin Stefan Anderssonin ja IF Björklövenin Kristofer Berglundin kanssa.


title: Mathias Porseland

text: Huhtikuussa 2008 Porseland teki kaksivuotisen sopimuksen Elitserienin nousijajoukkue Rögle BK:n kanssa. Kausi 2008–2009 oli Porselandin tulokaskausi Elitserienissä. Hän teki 53 ottelussa tehot 4+11=15. Rögle BK joutui taistelemaan sarjapaikkansa säilyttämisestä sekä keväällä 2009 että 2010, jolloin joukkue putosi HockeyAllsvenskaniin. Porseland teki 1+1-vuotisen sopimuksen HPK:n kanssa toukokuussa 2010. Helmikuussa 2011 hän jatkoi sitä samanmittaisella sopimuksella.


title: Mathias Porseland

text: Porseland teki HPK:ssa kahden kauden aikana 54 pistettä. Sieltä hän siirtyi vuoden sopimuksella KHL:n Lev Prahaan. Pelattuaan KHL:ssä kolmen kauden aikana 136 ottelua kolmessa eri seurassa, Porseland päätti siirtyä kaudeksi 2015–2016 takaisin Ruotsiin. Toukokuussa 2015 SHL-seura Brynäs IF ilmoitti tehneensä vuoden sopimuksen Porselandin kanssa.


title: Mathias Porseland

text: Porselandin isä on entinen jääkiekkoilija Peter Gustavsson, jolla on kahden NHL-ottelun kokemus Colorado Rockiesista kaudelta 1981–1982.


title: Night Work

text: Nightwork on yhdysvaltalaisen Scissor Sisters -yhtyeen kolmas studioalbumi, joka julkaistiin kesäkuussa 2010. Levy julkaistiin hieman "Fire With Fire" singlen jälkeen.


title: Night Work

text: Albumi debytoi Suomen virallisen listan sijalla 22.


title: Täpläkuskus

text: Täpläkuskus ("Spilocuscus maculatus") on pussikiipijöiden ("Phalangeridae") heimoon kuuluva pussieläinlaji.


title: Täpläkuskus

text: Täpläkuskus muistuttaa värityksensä takia Etelä-Amerikan pieniä kädellisiä. Sen ruumis on 33–65 cm pitkä ja häntä 24–61 cm pitkä, painoa on noin 6 kg. Koiraiden väritys vaihtelee valkoisesta tai ruskeasta punertavaan ja niillä on selvästi erottuvia vaaleampia täpliä, tai vastaavasti tummia täpliä vaalealla pohjalla. Naaraat ovat valkeita tai harmaita ja niillä ei ole täpliä


title: Täpläkuskus

text: Laji elää trooppisissa sademetsissä Uudessa-Guineassa, pienillä lähisaarilla ja Cape Yorkin niemimaalla Australiassa. Täpläkuskus on hidasliikkeinen yöeläin, joka laskeutuu vain harvoin puusta maahan. Päivällä se lepää oksistossa tai puunkolossa. Kaikkiruokaisena se syö pääasiassa lehtiä ja hedelmiä, mutta sille kelpaavat myös hyönteiset, pienet matelijat, linnut ja linnunmunat. Laji lisääntyy kaikkina vuodenaikoina; kantoaika kestää noin 13 päivää ja pesueessa on kahdesta neljään poikasta, joista useimmiten vain yksi selviää hengissä aikuisikään saakka.


title: Täpläpussinäätä

text: Täpläpussinäätä ("Dasyurus viverrinus") on pussipetojen ("Dasyuridae") heimoon kuuluva pussieläinlaji. Laji sai vuonna 1777 nimekseen alkuasukkaiden antaman tieteellisen nimen "Dasyurus guoll". Tämä nimi ei kuitenkaan ollut nimisääntöjen mukainen, ja kansainvälinen eläinnimistökomitea hylkäsi sen. Nykyään lajista käytetään nimeä "D. viverrinus" vuodelta 1800.


title: Täpläpussinäätä

text: Nisäkäsnimistötoimikunta ehdotti lajille uutta suomenkielistä nimeä "tummakvolli".


title: Täpläpussinäätä

text: Täpläpussinäädän takajaloista puuttuu isovarvas, hännässä ei ole valkoisia täpliä, mutta hännänpää saattaa olla valkoinen. Korvat ovat isot ja ne muistuttavat suuresti kissan korvia. Ruumiin pituus on 35–45 cm, häntä on 21–30 cm, täysikasvuinen uros painaa noin kilon, naaras noin 700 g.


title: Täpläpussinäätä

text: Täpläpussinäätä elää kuivissa metsissä, mutta se liikkuu myös avoimilla paikoilla. Se elää Tasmaniassa ja eräillä pikkusaarilla, mutta se on kadonnut Australian mantereelta, ja syyksi on arveltu kissojen ja koirien saapumista Australiaan.


title: Täpläpussinäätä

text: Täpläpussinäätä on edelleen suhteellisen laajalle levinnyt Tasmaniassa, mutta sen yksilömäärät ovat arvioitu pienentyneen 2000-luvun ensimmäisellä vuosikymmenenä noin 50 prosenttia. Siksi laji arvioidaan erittäin uhanalaiseksi.


title: Täpläpussinäätä

text: Täpläpussinaaraan kantoaika on 8–14 päivää, poikasia on 6–8. Poikaset saavuttavat sukukypsyyden ensimmäisen elinvuotensa lopussa. Täpläpussinäädän tiedetään saaneen myös erittäin suuria poikueita, joita pussieläimillä on harvoin; eräässä tapauksessa naaras on saanut jopa 18 jälkeläistä.


title: K-Mart Disco

text: K-Mart Disco on yhdysvaltalaisen Scissor Sisters -yhtyeen demoalbumi vuodelta 2007. Albumi sisältää yhtyeen kappaleiden demoversioita ja aiemmin julkaisemattomia kappaleita.


title: Walther Bronsart von Schellendorff

text: Walther Franz Georg Bronsart von Schellendorff (21. joulukuuta 1833 Danzig - 13. joulukuuta 1914 Marienhof, Amt Güstrow, Mecklenburg), oli saksalainen upseeri ja poliitikko.


title: Walther Bronsart von Schellendorff

text: Bronsart von Schellendorff tuli upseeriksi jalkaväessä 1851, osallistui kapteenina esikunnassa tanskalais-saksalais sodan aikana ja Saksan yhtenäisyyssodan aikana, tuli everstiksi ja rykmentin päälliköksi 1875, kenraalimajuriksi 1881 ja jalkaväenkenraaliksi ja armeijan komentajaksi 1889. Vuosina 1893-96 hän oli sotaministerinä.


title: Walther Bronsart von Schellendorff

text: Hän oli Paul Bronsart von Schellendorffin veli.


title: Remixed!

text: Remixed! on Scissor Sistersin remix-albumi, joka julkaistiin 21. syyskuuta 2004.


title: Paul Bronsart von Schellendorff

text: Paul Bronsart von Schellendorff (25. tammikuuta 1832 Danzig - 23. heinäkuuta 1891 Schettnienen, Itä-Preussi), oli saksalainen upseeri ja poliitikko.


title: Paul Bronsart von Schellendorff

text: Bronsart von Schellendorff tuli upseeriksi jalkaväessä 1849, eversti ja esikuntapällikkö 1871, kenraalimajuri 1875, kenraaliluutnantti 1881, kenraali jalkaväessä 1888 ja ensimmäisen armeijan päällikkö 1889.


title: Paul Bronsart von Schellendorff

text: Ranskan-Saksan sodan aikana hän oli Sedanissa neovottelemassa Napoleon III:n kanssa. Hän oli yksi n.s. "Moltken puolijumalista". Vuosina 1883-89 hän oli sotaministerinä ja hänen aikana jalkaväki sai repeeterikiväärit.


title: Paul Bronsart von Schellendorff

text: Hän oli Walther Bronsart von Schellendorffin veli.


title: Julius von Verdy du Vernois

text: Julius Adrian Friedrich Wilhelm Ludwig von Verdy du Vernois (19. heinäkuuta 1832 Freystadt, Niederschlesien – 30. syyskuuta 1910 Tukholma), oli saksalainen upseeri.


title: Julius von Verdy du Vernois

text: Verdy du Vernoisita tuli upseeri 1850, eversti esikunnassa 1871, kenraalimajuri 1876, kenraaliluutnantti 1881 ja kenraali jalkaväessä 1888.


title: Julius von Verdy du Vernois

text: Verdy du Vernois osallistui esikuntaupseerina tanskalais-saksalaiseen sotaan 1864 ja Preussin sotaan Itävaltaa vastaan ja myös sotaan Ranskaa vastaan osastopäällikkönä Suuressa Esikunnassa, "Grossen Hauptquartier". Hän oli yksi "Moltken n.s. puolijumalista". Vuosina 1867–1872 hän oli opettajana sota-akatemiassa, vuosina 1887–1889 kenraallikuvernöörinä Strassburgissa ja vuosina 1889–1890 sotaministerinä.


title: Hell Chose Me

text: Hell Chose Me on yhdysvaltalaisen deathcore-yhtye Carnifexin kolmas studioalbumi. Se julkaistiin toukokuussa 2010 Victory Records -levy-yhtiön kautta.


title: Alicia Fox

text:
Victoria Crawford (s. 30. kesäkuuta 1986) on yhdysvaltalainen malli ja showpainija. Hänet tunnetaan paremmin paininimellään Alicia Fox. Hän työskentelee tällä hetkellä World Wrestling Entertainmentin Raw brändissä.
Alicia manageroi vuonna 2010 WWE:n NXT kilpailussa diva painija Maxine:a.


title: Korruptio rakentamisessa

text: Korruptio rakentamisessa käsittelee korruptiota rakentamisessa. Rakentamiseen voi liittyä poliittinen korruptio, oikeusjärjestelmän korruptio ja talouskorruptio. Talouskorruptioon voi sisältyä lahjonta, harmaa talous, rahanpesu, kuittikauppa ja sisäpiirikauppa.


title: Korruptio rakentamisessa

text: Tutkimusten mukaan infrastruktuurin rakentamiseen liittyy korruptiota enemmän kuin millään muulla alalla. Transparency Internationalin vuoden 2005 raportin mukaan infrastruktuurin rakentamista altistaa korruptiolle suuri pääomatarve ja valtion valvonnan tarve. Valvontaa vaikeuttaa se, että uutta taloa on vaikeampi hinnoitella kuin tavaroita. Infrastruktuurin rakentamiseen sisältyy liikenneväylät, voimalaitokset ja suuret ja pienet rakennukset. Projekteihin sisältyy julkisia hankkeita (valtio ja kunnat) sekä yksityisiä projekteja. Rakennusalan liikevaihto maailmassa on 3 200 miljardia dollaria vuodessa. Sen osuus on 5–7 % BKT:stä.


title: Korruptio rakentamisessa

text: Rakennusalalla korruptiolle altistaviin tekijöihin sisältyy:


title: Korruptio rakentamisessa

text:
Transparency International mukaan osa työntekijöistä saattaa hyväksyä korruption pelin henkenä, mikä vaikeuttaa korruption kitkemistä
Huijausketju voi nostaa lahjussummia suureksi. Ylläpitoon, kuten teiden korjaukseen, ja oikeusprosesseihin voidaan myös liittää lahjuksia.


title: Dan Hibiki

text: Dan Hibiki () on japanilaisen pelitalon Capcomin "Street Fighter" -pelisarjassa esiintyvä kuvitteellinen hahmo. Hahmon ensiesiintyminen oli vuonna 1995 ilmestyneessä "Street Fighter Alpha: Warrior's Dreamissä".


title: Dan Hibiki

text: Dan Hibikin ensiesiintyminen oli vuonna 1995 ilmestyneessä "Street Fighter Alpha" -sarjan ensimmäisessä pelissä, "Street Fighter Alpha: Warrior's Dreamissä". Hahmo oli alun perin Capcomin sisäpiirivitsi kilpailevan pelitalon SNK:n tappelupeleistä, joita syytettiin "Street Fighterin" matkimisesta. Capcomin "Street Fighter II":n suunnaton suosio poiki Japanissa monia samankaltaisia tappelupelejä, joihin kuului vuonna 1992 ilmestynyt SNK:n "Art of Fighting". Pelin protagonisti Ryo Sakazaki muistutti erehdyttävästi "Street Fighter" -sarjan päähahmoja: hahmolla oli Ryun vakavamielinen persoonallisuus ja Kenin vaaleat hiukset. Ryon nimen ääntäminen oli lähes sama kuin Ryulla ja hahmon taistelutyylin Kyokugenryu Karaten liikkeet olivat samankaltaisia kuin Ryulla ja Kenillä, esimerkiksi Ryon pitkänmatkan hyökkäys Kouken oli samannäköinen kuin Ryun ja Kenin Hadōken-energiapallo. Ryo Sakazakin ja toisen "Art of Fightingin" hahmon Robert Garcian välinen hyväntahtoinen kilpailuhenkisyys muistutti Ryun ja Kenin pitkäaikaisesta ystävyydestä.


title: Dan Hibiki

text: Vuonna 1992 ilmestyi "Art of Fightingin" vanavedessä "Street Fighter II":n toinen versio "Street Fighter II' – Champion Edition", jossa pelin hahmosuunnittelija Akiman teki Capcomin vastavedon piirtämällä Sagatin pitelemässä kiinni hävineen vastustajan päästä. Vastustajan kasvoja ei näytetty, mutta hahmolla oli Robertin tummanruskeat poninhäntähiukset ja yllään Ryon oranssi hihaton karategi ja musta t-paita. Capcom loi Akiman piirroksen pohjalta Dan Hibikin, joka oli "Street Fighter Alpha: Warrior's Dreamsin" piilotettu hahmo ja tuli säännöllisesti valittavaksi hahmoksi vuonna 1996 ilmestyneessä "Street Fighter Alpha 2":ssa. Capcom teki tarkoituksellisesti Danistä ylimielisen ja itsevarman, mutta pelimekaanisesti koomisen heikon vitsihahmon. Danin kasvonpiirteet ja ponihäntähiukset ovat tismalleen samannäköiset kuin Robertilla ja hänellä on yllään Ryon vaatetus, mutta hahmon karategi on koomisesti värjätty vaaleanpunaiseksi. Hahmon ylivilkas persoonallisuus ja liioiteltu kehonkieli on puolestaan lainattu Ryon pikkusiskolta ja Robertin tyttöystävältä Yuri Sakazakilta. Danin harjoittama taistelutekniikka Saikyō-ryū Karate () ja sen liikkeet ovat parodia "Art of Fightingin" Kyokugenryu Karatesta. "Saikyō-ryū" tarkoittaa japaniksi "vahvinta tyyliä", mikä on parodia sanan "kyokugenryu" merkityksestä "äärimmäinen tyyli".


title: Dan Hibiki

text: Danin hahmon erikoispiirteisiin kuuluvat tämän heikot, kömpelöt ja toisinaan täysin hyödyttömät erikoisliikkeet. Hänen erikoishyökkäyksensä paitsi parodisia mukaelmia "Art of Fightingin" Ryo Sakazakin liikkeisistä myös Ryun ja Kenin Shōryūken-nyrkistä, Hadōken-energiapallosta ja Tatsumaki Senpū Kyaku -potkusta. Danin energiapallolla Gadōkenilla ("itseopetettu nyrkki") on erittäin lyhyt kantama; hänen potkuhyökkäyksensä Dankūkyaku ("tuulenpuuskapotku") on hidas ja kömpelö; ja hänen lyöntihyökkäyksellä Koryūkenilla ("kiiltävä nyrkki") on matalampi tehokkuus ja kantama kuin Shōryūkenilla. Danin vakituinen superhyökkäys on Hisshō Buraiken, joka on parodia Ryon Desperation Move -liikkeestä Ryūko Ranbusta. "Marvel Super Heroes vs. Street Fighter" esittelee Danille Otoko Michin, joka on Akuman Shun Goku Satsun koominen vastakohta kuluttaen Danin terveyspisteet lähes tyhjiin. Muista "Street Fighter" -hahmoista poiketen Dan pystyy pilkata vastustajaa loputtomasti. Hänellä on jopa kaksi pelkästään vastustajan pilkkaamiseen tarkoitettua liikettä, Chōhatsu Densetsu ja Chōhatsu Shinwa, joilla ei ole minkäänlaista merkitystä pelimekaniikan näkökulmasta.


title: Dan Hibiki

text: "Street Fighter Alpha" -sarjan mukaan Dan Hibikillä on japanilaiset sukujuuret, mutta hän syntyi Hongkongissa. Eräänä päivänä Danin isä Gō Hibiki () haastoi kaksintaisteluun "muay thain keisariksi" kutsutun Sagatin. Taistelun aikana Gō vahingoitti pysyvästi Sagatin vasenta silmää, mistä johtuu tälle tunnuspiirteinen silmälappu. Raivon vallassa Sagat pieksi vastustajansa hengiltä ja nuori Dan alkoi suunnitella isänsä murhaajalle kostamista. Dan meni mestari Goukenin oppilaaksi, mutta Gouken ajoi hänet pois, koska tämä ei hyväksynyt Danin itsekästä motiivia. Ilman koulutusta Dan kehitti itselleen uudenlaisen taistelutekniikan ja antoi sille nimeksi Saikyō-ryū Karate. Danin sokea luottamus Saikyo-ryun voimaan ja krooninen kyvyttömyys ymmärtää taistelutyylinsä heikkoutta ovat hahmoon liittyviä vakiovitsejä "Street Fighter" -peleissä.


title: Dan Hibiki

text: "Street Fighter Alpha 2":ssa Dan viimein kohtaa Sagatin ja haastaa tämän kaksintaisteluun. Häviö Ryulle "Street Fighterissa" oli tehnyt Sagatista kostonhimoisen ja emotionaalisesta epävakaan, kunnes tämä oli ymmärtänyt koston merkityksettömyyden. Sagat katuu Gōn tappamista menneisyydessä ja antaa tahallisesti Danin voittaa ottelun, jotta tämän ei enää tarvitse hautoa kostoa isänsä kuolemasta. Sagatin jalot tarkoitusperät kuitenkin epäonnistuvat, koska nyt voitonriemuinen Dan on vankkumattoman luottavainen Saikyō-ryūn lyömättömyydestä ottaen elämäntehtäväkseen taistelutekniikkansa markkinoinnin ja dōjōjen perustamisen maailmanlaajuisesti. "Street Fighter Alpha 3":ssa Dan on ystävystynyt Blankan ja Sakura Kasuganon kanssa, vaikka Sakura liikkuu Danin seurassa vain päästäkseen matkustamaan maailman ympäri ja voidakseen tavata idolinsa Ryun.


title: Dan Hibiki

text: "Street Fighter IV":ssä annetaan humoristinen selitys Danin puuttumiselle "Street Fighter II":n hahmokaartissa, vaikka "Street Fighter II" sijoittuu "Street Fighter Alpha" -sarjan juonen tapahtumien jälkeen. Tosiasiassa Dan ei ollut pelissä, koska häntä ei oltu vielä luotu "Street Fighter II":n ilmestymisen aikoihin. Blanka yritti soittaa Danille puhelimella ja ilmoittaa hänelle toisesta World Warrior -turnauksesta, mutta Danin puhelinyhteys oli katkaistu maksamattoman puhelinlaskun takia. Dan osallistuu S.I.N.:n järjestämään maailmanturnaukseen ja päätyy lopulta organisaation salaiseen tukikohtaan. Dan kohtaa tukikohdassa Blankan, mutta räjähdyksen tulimyrsky lähestyy heitä. Ryun ja Sakuran Hadōkenit sammuttavat liekit, mutta Ryun, Sakuran ja Blankan hämmästykseksi Dan kuvittelee estäneen räjähdyksen itse. "Super Street Fighter IV":ssä Dan jättää sanomalehteen mainoksen saadakseen oppilasehdokkaita dōjōlleen. Myöhemmin Dan valittaa Sakuralle, ettei hän ole saanut yhtään uutta oppilasta. Sakura kuitenkin mainitsee Danille, että tämä ei muistanut kirjoittaa mainokseen Saikyō-ryūn dōjōn osoitetta.


title: Dan Hibiki

text: "Street Fighter" -peleissä on vuosien saatossa Daniin on liitetty humoristisia viittauksia hahmon alkuperään SNK:n "Art of Fightingin" ja sen hahmojen kustannuksella. "Street Fighter Alpha 2":ssa Kenin välivastus on Dan, joten Ken esittää hänelle kysymyksen "Do you know the art of fighting?" "Street Fighter Alpha 3":ssa yksi Danin voittofraaseista on "I hate the art of fighting, but I wanna be the king of fighters!", mikä on pilkallinen viittaus paitsi "Art of Fightingin" myös SNK:n tärkeimmän tappelupelisarjan "The King of Fightersin" kustannuksella.


title: Dan Hibiki

text: "Marvel Super Heroes vs. Street Fighterissa" Danin loppunäytöksessä hän on päihittänyt Cyber Akuman, mutta Danin "pikkusisko" saapuu tapahtumapaikalle ja paljastaa Akuman heidän isäkseen. Danin siskolla on samannäköinen hiustyyli kuin Yuri Sakazakilla. Kohtaus on parodia "Art of Fightingin" loppuratkaisusta, jossa Yuri estää viime hetkellä Ryon aikeet tappaa Mr. Karaten, jonka oikea henkilöllisyys paljastuu Sakazakin sisarusten isäksi Takumaksi.


title: Dan Hibiki

text: "Super Gem Fighter Mini Mixissä" esiintyy Danin edesmennyt isä Gō Hibiki, jonka Dan pystyy kutsua otteluun suorittamalla tiettyjä erikoishyökkäyksiä. Pelissä Gōlla on vihreä karategi, sama hiustyyli kuin Danilla ja samannäköiset kasvot kuin Mr. Karatella. Mr. Karaten punainen iho ja pitkä nenä eivät johdu Takuma Sakazakin ulkomuodosta, vaan tämän puunaamarista, mutta koomisesti Gōn ihonväri ja nenän liioiteltu pituus kuuluvat tämän aitoihin kasvonpiirteisiin.


title: Dan Hibiki

text: Vitsejä Danin alkuperästä viljellään erityisesti "Capcom vs. SNK" -pelisarjassa. Sarjan peleissä Dan osoittaa vihamielisyyttä Ryo Sakazakille. "Capcom vs. SNK 2: Mark of the Millennium 2001":ssä Dan ja Yuri Sakazaki tekevät koomisen erikoisanimaation ennen hahmojen välistä ottelua. Sarjan viimeisessä pelissä "issa" eräät SNK:n tappelupelien hahmot, kuten Terry Bogard ja Kyokugenryu Karateen harrastajille vihamielinen Kasumi Todoh, luulevat Danin ja Robert Garcian olevan sama henkilö, vaikka jälkimmäinen ei edes kuulu pelin hahmokaartiin. Jopa Dan itse erehtyy luulemaan vastustajaa Robertiksi, jos vastapuoli pelaa toisella Danillä. Samassa pelissä Dan myös syyttää Mr. Karatea Gō Hibikin matkimisesta.


title: Dan Hibiki

text: Vuonna 2008 Dan Hibiki pääsi 12. sijalle IGN:n 25 parhaimman "Street Fighter" -sarjan hahmon luettelossa, jossa hahmon sanottiin saavuttaneen "kulttiseurantaa". Samana vuonna GameDailyn luettelossa 20 parhaimmasta "Street Fighter" -hahmosta Dan sijoittui 18. sijalle. GamesRadar laittoi Danin ensimmäiselle sijalle luettelossa seitsemästä parhaasta sisäpiirivitsistä videopeleissä. Historiikissa Danin videopeliesiintymisistä GamesRadar kutsui hahmoa ""Street Fighterin" isommaksi, vaaleanpunaisimmaksi ja hassuimmaksi vitsiksi."


title: Retkikunta 24

text: Retkikunta 24 () oli Kansainvälisen avaruusaseman 24. miehistö.


title: Retkikunta 24

text: Retkikunta 24 alkoi Sojuz TMA-17:n irtautuessa asemasta 2. kesäkuuta 2010. Kolme uutta miehistön jäsentä saapui Sojuz TMA-19:n mukana asemalle 18. kesäkuuta 2010. Retkikunta päättyi Sojuz TMA-18:n irtautuessa asemasta 25. syyskuuta 2010.


title: Retkikunta 24

text: Retkikunnan miehistön jäsenet suorittivat neljä avaruuskävelyä.


title: Michelle McCool

text: Michelle Leigh McCool (s. 25. tammikuuta, 1980) on yhdysvaltalainen lopettanut showpainija joka tunnetaan parhaiten painiajoistaan WWE -promootiossa.


title: Michelle McCool

text: Michelle McCoolin WWE profiili


title: Björn Andreasson

text: Björn Andreasson (1917–1993) oli ruotsalainen lentokone- ja autosuunnittelija.


title: Björn Andreasson

text: Andreasson aloitti uransa piirtäjänä ja Bo Lundbergin avustajana FFVS:n J22-hävittäjäprojektissa. Toisen maailmansodan aikana hänet palkattiin suunnittelijaksi AB Flygindustri (AFI) -yhtiöön Halmstadiin. Siellä hän osallistui AB Flygindustri Fi-1 -purjelentokoneen ja rahtiliitokoneen AB Flygindustri Fi-3 suunnitteluun. Vapaa-aikanaan hän suunnitteli kaksitasoisen BA-4:n, josta valmistettiin vain prototyyppi.


title: Björn Andreasson

text: Sodan jälkeen hän siirtyi Skandinavisk Aero Industri -yhtiöön Tanskaan, jossa hän johti SAI KZ VII ja SAI KZ VIII koneiden suunnittelua. Vapaa-aikanaan hän suunnitteli yleisilmailukoneen (65 hv moottori), BA-6:n, joita valmistettiin harrastajarakenteisesti kaksi kappaletta vuonna 1954 ja kolmas vuonna 1993 tunnuksella BA-6B.


title: Björn Andreasson

text: Vuonna 1952 hänet palkattiin McDonnellin tehtaaseen, josta hän siirtyi saman vuoden lopussa Convairille, jossa hän johti useiden lentokoneiden ohjausjärjestelmien suunnittelua. Hän suunnitteli vapaa-aikanaan BA-7 koneen, josta tehtiin myöhemmin piensarja.